Sejak Bila Manusia Makan Serangga?

Jika ditanya tentang topik makan serangga, pelbagai label timbul: menggelikan, lembik, sejuk dan tak menyelerakan. Lebih-lebih lagi jika melihat ia dimakan seperti di bawah:

Tetapi hakikatnya, humanoid termasuk manusia dan mawas mempunyai kecenderungan memakan serangga. Malah, perkataan entomophagy (entomofagi) yang bermaksud makan serangga diambil daripada dua perkataan Yunani iaitu entomon (serangga) dan phagein (untuk makan). Malah, ia boleh dimakan mengikut kepercayaan tiga agama utama iaitu Islam, Kristian dan Yahudi.

Jadi, bila humanoid mula makan serangga? Ia berkemungkinan bermula lebih enam juta tahun lalu. Kemudian, kira-kira 2 juta tahun lalu, spesies Australopithecine  (boleh berjalan dengan dua kaki dan menghasilkan peralatan) mengorek busut anai-anai dengan peralatan tulang bagi mendapatkan anai-anai.

Apabila Homo erectus muncul lebih 1.9 juta tahun lalu, kelompok ini lebih suka mencari serangga sebagai sumber makanan utama. Serangga menjadi pilihan kerana kaya dengan protein – amat sesuai untuk menyokong otak mereka yang besar.

Tetapi tradisi makan serangga di Eropah terhenti menerusi kemunculan Neanderthal kira-kira 250,000 tahun lalu. Selepas berhijrah dari Afrika ke Eropah ketika Zaman Ais, mereka lebih suka memburu binatang besar daripada mencari serangga. Serangga tidak akan keluar ketika cuaca sejuk dan jika ada sekalipun, ia tidak berbaloi untuk dicari.

Begitupun, tidak semua yang berhijrah ke Eropah. Ada yang memilih bermigrasi ke benua Amerika dari Siberia melalui jambatan ais membolehkan mereka tiba di tempat tropika seperti Amerika Tengah dan Selatan. Ini membolehkan tradisi makan serangga diteruskan. Hanya tiga negara yang masih mengamalkan tradisi ini iaitu Jepun, Mexico dan China.

Tradisi makan serangga bagaimanapun semakin pudar akibat populariti aktiviti pertanian. Tidak seperti dahulu, usaha mencari serangga sukar dan memakan masa. Dengan populasi manusia semakin bertambah, satu-satunya cara membekalkan makanan berterusan ialah melalui penuaian hasil pertanian.

Selain itu, ia tidak dibantu dengan tindakan sesetengah serangga menyerang dan memusnahkan hasil tanaman. Ini menyebabkan para petani melihat serangga sebagai musuh kepada tanaman mereka. Proses pembelajinakan (domestication) haiwan turut menambah sumber protein yang diperlukan penduduk.

Menjelang era antikuiti membabitkan pelbagai tamadun dari China hingga Yunani dan Rom, makan serangga dianggap satu adat tradisi. Di China, makan serangga dikatakan telah berlaku sejauh 3,200 tahun lalu.

Ini berdasarkan penemuan kokun-kokun ulat sutera liar kosong di satu tapak arkeologi di Shanxi. Analisis mendapati kokun ini diambil sekitar 2500 hingga 2000 SM. Selain itu, wujud satu buku resepi era Dinasti Tang yang menyebut bagaimana larva dan pupa dimanfaatkan dalam masakan.

Bagi orang Yunani pula, orang paling layak berbicara tentang hal ini ialah Aristotle. Dalam manuskripnya bertajuk Historia Animalum, satu bahagian diperuntukkan untuk fasa hidup serangga dan masa terbaik untuk memakannya.

Misalnya, Aristotle mencadangkan serangga betina dimakan selepas ia mengawan kerana telurnya enak. Serangga pilihan beliau ialah cicada di mana ia amat enak dimakan pada peringkat akhir pertumbuhannya.

Sementara Herodotus memperkenalkan serangga berempah dari Libya selepas mengembara ke merata tempat. Serangga ini perlu dikisar menjadi serbuk halus dan bila dicampur dengan susu, menjadikan ia lebih berperisa. Manakala Diodorus pula menggelar penduduk Ethiopia ‘Acridophagi’ (pencinta belalang) sempena keluarga belalang, Acrididae.

Menjelang akhir abad pertama SM, amalan makan serangga tidak lagi popular. Pertama, wujud kesedaran bahawa serangga merupakan pencetus penyakit dan memusnahkan tanaman pertanian. Kedua, ia dianggap diet primitif dan tidak sihat terutama selepas peneroka-peneroka Eropah tiba di benua Amerika pada abad ke-15 dan ke-16.

Walaupun tradisi makan serangga tidak sekuat di Asia dan Amerika Latin, amalan sebegini wujud di Eropah. Di Perancis dan Belgium, ulat beluncas dijadikan sebahagian daripada menu makanan. Sementara di Jerman, larva lebah merupakan makanan eksotik negara itu.

Tiga agama utama dunia iaitu Islam, Kristian dan Yahudi mempunyai pandangan tersendiri berkenaan makan serangga. Dalam Islam, semua serangga tidak boleh dimakan kecuali belalang bersandarkan kepada beberapa hujah.

Pertama, sabda Rasulullah s.a.w yang berbunyi, “Kami dihalalkan dua bangkai dan darah. Adapun dua bangkai tersebut ialah ikan dan belalang. Sementara dua darah tersebut ialah hati dan limpa.” (Riwayat Ahmad dan Ibnu Majah) Kedua, satu hadis lain yang diriwayatkan Imam Muslim rahimahullah, pasukan tentera Madinah menjadikan belalang sebagai makanan tenaga sebelum turun ke medan perang.

Secara dasarnya, semua serangga tidak boleh dimakan kecuali belalang berdasarkan firman Allah s.w.t dalam Surah al-A’raf, ayat 157, “… dan dia (Nabi Muhammad s.a.w) menghalalkan bagi mereka yang baik-baik dan mengharamkan ke atas mereka (segala) yang buruk…” Belalang diberi pengecualian oleh para ulama kerana telah disebut pengecualiannya dalam hadis Rasulullah s.a.w seperti hadis di atas.

Bagi agama Kristian pula, penganutnya digalakkan makan belalang juta, belalang dan kumbang. Bagi orang Yahudi pula, mereka tidak dibenarkan makan serangga kecuali jenis serangga tertentu. Serangga tersebut ialah serangga bersayap yang berjalan dengan empat kaki dan jenis serangga yang mempunyai kaki yang bersambung bagi membantunya melompat.

RUJUKAN

Leigh-Howarth, L. (2022, 5 Mac). Eating Insects: The History of the Human Hunger for Bugs. Ancient-Origins.


Cara Menjadi Peminat Muzik Yang Baik

Muzik tempatan,
terutamanya independent agak sukar bersaing dengan arus perdana. Tak kisahlah
dari segi genre apa pun: rock, brit-pop, punk, folk, punk, grunge dan
sebagainya. Jika tiada peminat yang menyokong, maka scene ini akan mati begitu
sahaja. Pentingnya menyokong bukanlah sekadar bercakap “Saya sokong band ini!”
dan akhirnya mendengar lagu-lagu band tersebut dari platform yang tidak
sepatutnya.

Jika anda adalah penyokong tegar muzik indie, sewajarnya anda membeli merchandise yang dikeluarkan dari band kesayangan anda. T-Shirt, CD dan sebagainya. Kadangkala hasil duit yang anda sumbangkan untuk band inilah mereka mampu mengeluarkan lagu-lagu baru. Semuanya memerlukan wang. Selain anda boleh menjadikan ‘merchandise’ sebagai koleksi, cara ini juga mempromosi band secara tidak langsung.

Kini dengan kemudahan platform digital seperti Spotify, Joox, Apple Music dan sebagainya pendengar boleh mendengar pelbagai jenis lagu. Bantuan stream setiap hari mampu menjana pendapatan band-band sedia ada (meskipun sedikit). Dengarlah lagu mereka setiap hari supaya mereka dapat royalti dari hasil kerja mereka. Pemuzik berkerah tenaga untuk buat lagu. Berjaga malam, kos untuk merakam, mastering dan macam-macam lagi pengorbanan mereka semata-mata untuk menghiburkan anda.

Jika anda bermain media
sosial setiap hari, apalah salahnya anda berkongsi lagu-lagu yang anda dengar
di media sosial? Mudah, tekan butang kongsi sahaja. Mungkin ada orang diluar
sana ingin mendengar lagu-lagu dari band anda. Siapa tahu dengan cara anda
mempromosi anda dapat memberi rezeki kepada band kesayangan anda?

Peminat muzik yang baik
tidak memaksa orang untuk menyukai
muziknya. Kita tidak boleh memaksa, kita hanya mampu memujuk. Contohnya,
anda meminati muzik Korea (BTS, Blackpink, 2NE1 dan sebagainya), anda tidak
boleh memaksa dan kemudian melabel orang lain dengan label yang buruk (poser
contohnya). Citarasa muzik setiap orang sememangnya berbeza. Tetapi, bersikap
terbukalah. Raikan setiap muzik yang ada dan jangan membenci antara satu sama
lain!

Menikmati muzik secara langsung adalah salah satu tanda peminat muzik yang sebenar. Anda boleh mendengar ketukan dram, petikan gitar, dan melihat suasana riuh-rendah peminat menyanyikan lagu bersama-sama. Malah, band-band ini akan menghargai anda selaku peminat. Datanglah gig tidak kisah berbayar mahupun percuma.

Kerana usaha anda inilah yang akan menghidupkan dan mengimarahkan ‘scene’ indie ini. Tiket berbayar adalah untuk membayar band-band yang ‘perform’. Jika tiada siapa datang, bagaimana pihak penganjur mahu membayar band-band ini? Jika anda mengatakan tiket gig adalah terlalu mahal, kita perlu ambil kira kos overhed, penata bunyi dan lain-lain.

Perbezaan ‘preferences’
setiap muzik akan ada. Ia bukan soal pembikin muzik yang silap. Peminat,
sewajarnya menjaga etika ketika memperkenalkan muzik yang anda suka pada orang
lain. Sematkan diri dengan perkataan ‘hormat’, itu sudah cukup. Barulah
industri muzik Malaysia diraikan tanpa kata-kata negatif.


14 Pembµnµhan Di Ambang Sambutan Tahun Tikus Di Sarawak 1972 Oleh Komunis

DISEBALIK figura politik ini tersimpan satu rahsia yang mungkin ramai tidak mengetahuinya.  Cukup terkenal dengan kelantangan suaranya malah ketegasannya menjawab sesuatu isu yang diutarakan sememangnya dikenali ramai.

Mungkin hal ini terjadi kerana figura politik ini merupakan seorang anggota polis suatu ketika dahulu dan beliau mempunyai cukup pengalaman berdepan dengan musuh ketika mengetuai RASCOM sewaktu darurat komunis di Sarawak. Figura politik itu adalah Datuk Seri Wan Junaidi bin Tuanku Jaafar yang merupakan Ahli Parlimen Santubong (GPS) merangkap Menteri Pembangunan Usahawan dan Koperasi Malaysia sekarang.

Kisah ini adalah satu kisah benar yang beliau pernah lalui dan ianya dipetik di dalam buku bertajuk “A Policemen” yang ditulis oleh Datuk Seri Wan Junaidi sendiri.  Kisah benar ini berlaku di Sibu, Sarikei dan Binatang (Bintangor sekarang), Sarawak iaitu di ketika masyarakat Cina Sarawak sedang diambang menyambut Tahun Baharu Cina untuk tahun tikus 1972.

Sekitar tahun 1970an, ancaman komunis di Sarawak iaitu oleh PARAKU terlalu kuat namun begitu kedatangan tahun baharu cina pada ketika itu tetap disambut walau secara sederhana.  Bagi penduduk di ketiga-tiga pekan di Sarawak iaitu Sibu, Sarikei dan Binatang yang mana majoriti penduduknya adalah masyarakat Cina sudah tentu acara makan malam besar akan diadakan sebelum menjelang 15 Februari 1972.

Kemeriahan berhimpun bersama keluarga dan sanak saudara yang datang dari jauh dan dekat sudah tentu menggembirakan semua biarpun jauh di sudut hati masih resah dengan situasi yang membelenggu pada ketika itu.

Hendak dijadikan cerita, betapa kurang ajarnya PARAKU pada masa itu walau ramai antara mereka adalah sebangsa iaitu dari Kaum Cina namun pada sambutan makan malam besar itulah mereka “membalas dendam”.

Dendam kesumat kerana ada antara ahli mereka sudah kembali ke pangkal jalan dan menyesuaikan diri di dalam masyarakat di Sarawak, hidup harmoni bercucuk tanam dan berniaga bersama keluarga mereka adalah satu perbuatan yang “berdosa” di mata PARAKU.  Kerana ini merupakan satu dosa besar maka sekitar jam 5.30 petang sehingga 7.00 malam pada 14 Februari 1972 berlakulah siri-siri pemb.nuhan yang dirancang rapi dengan tanpa belas ehsan terhadap 14 bekas anggota PARAKU pada hari itu.

14 bekas anggota PARAKU ini dib.nuh dengan kejam dan lebih menyayat hati mereka dib.nuh di hadapan keluarga masing-masing.  Bukan calang-calang yang dihantar oleh PARAKU bagi mengajar bekas anggota mereka yang sudah bertaubat.  Tiada senjata untuk mempertahankan diri dan mereka menjadi mangsa muncung senapang mahupun ditembak sampai m.ati oleh Skuad Pemb.nuh PARAKU.

Dimaklumkan ada beberapa orang bekas anggota PARAKU yang dib.nuh itu telah m.ati ditangan saudara mereka sendiri yang masih bersama PARAKU.  Selama ini mereka beranggapan sekiranya ada saudara mara yang masih di dalam PARAKU maka keselamatan mereka akan dijaga namun kesemua itu adalah bohong semata-mata kerana mereka lupa bahawa dalam komunisme, air yang dicincang pastinya putus. Tiada istilah saudara atau kawan dalam komunisme.

Sebagai pegawai di RASCOM pada waktu itu, Datuk Seri Wan Junaidi bersama rakan-rakannya telah menerima berita malang itu berturut-turut yakni bermula dari jam 5.30 petang sehingga ke 7.00 malam.  Kesemua anggota mereka dikerahkan ke tempat kejadian di ketiga-tiga pekan terpencil di Sarawak pada waktu itu.  14 pemb.nuhan yang sungguh kejam dan berlaku di kala sambutan Tahun Baharu Cina 1972 sememangnya sesuatu yang tidak difikir oleh akal.  Tetapi itulah yang dimaksudkan dengan kekejaman PARAKU berpaksikan komunisme, sesiapa sahaja antara mereka yang tidak lagi sealiran maka akan diburu dan dib.nuh biarpun darah daging sendiri.

Kisah benar yang terjadi pada 14 Februari 1972 ini mungkin sudah dilupakan atau sengaja tidak mahu diingati oleh 14 keluarga yang terlibat kerana ianya satu peristiwa hitam yang amat menyakitkan.  Dek kerana Kerajaan pada masa itu tidak mengwar-warkannya bagi mengelak masyarakat umum hidup di dalam ketakutan maka tidak ramai yang mengetahuinya.

Namun begitu disebalik kisah benar ini “digelapkan” ianya juga mengundang 1001 kesan mengenai kefahaman generasi sekarang yang seolah-olah mendokong perjuangan komunis dan menyalahkan Kerajaan apabila bertindak tegas pada mana-mana yang cuba menghidupkan dogma perjuangan komunisme kembali biarpun hanya lukisan pada dinding atau bercorak karikatur sekalipun.

Ingatlah wahai anak bangsa negaraku Malaysia, ramai anggota keselamatan kita gugur sebagai bunga bangsa untuk mempertahankan kemerdekaan kita.  Kisah kejam di Sibu, Sarikei dan Binatang 1972 adalah antara lipatan sejarah yang kita tidak mahu ianya berulang kerana dogma komunisme itu adalah sesuatu yang bahaya dan serius.  Usah kita hendak menjadi petualang biar fahaman politik kita berbeza.  Dakyah komunisme akan tetap kita p.eran.gi dari dahulu sehingga sekarang.

#kameksayangSarawakBah

RUJUKAN:

Buku bertajuk “A Policeman” tulisan Wan Junaidi Tuanku Jaafar. Dikeluarkan pada tahun 2014


Udang Adalah Lipas Laut?

Dalam abad ini, masyarakat dunia telah ditanam akan ‘fakta’ perkaitan udang dengan lipas melalui penyampaian media sosial seperti Facebook dan Twitter. Dikatakan bahawa udang sama seperti lipas kerana kedua-dua haiwan ini memakan sampah dan bangkai.

‘Kenyataan’ seumpama ini menyebabkan sesetengah masyarakat berfikir dua kali apabila ingin memakan isi daging udang kerana mentaliti bahawa udang juga jijik seperti lipas yang biasa tinggal di sampah-sarap. Jadi betulkah udang itu adalah lipas laut?

Ada dua perkara perlu kita titikberatkan bagi justifikasikan
kenyataan popular ini: hubungan udang dan lipas melalui asal usul dan tabiat
pemakanannya.

Udang berasal dari kelas Crustacea, antara kelas haiwan akuatik
terbesar dunia. Haiwan yang termasuk dalam kelas selain udang adalah ketam dan
lobster. Terdapat 67 ribu spesis ditemui di seluruh dunia.

Udang mempunyai tubuh abdomen yang panjang, berfungsi untuk
memudahkan pergerakan renangnya, mata yang menonjol keluar, sesungut panjang,
dan kaki yang lansing. Walaupun kaki mereka mudah rapuh namun ia mempunyai daya
renang yang kuat. Biasanya udang ini ditangkap atau diternak sebagai sumber
makanan laut.

Manakala lipas pula berasal dari kelas Insecta, sememangnya
kelas yang terdiri daripada serangga. Namun lipas ini dari keluarga Blattodea
dan 30 spesis lipas telah ditemui di seluruh dunia. 4 dari 30 spesis lipas
adalah perosak.

Lipas adalah serangga yang biasa beradaptasi. Tubuh badannya
tidak berubah sejak 320 juta tahun dulu. Badannya mampu beradaptasi dari
kawasan Artik yang sejuk hingga kawasan tropika seperti negara Malaysia.
Berbanding dengan udang yang biasa dikenali sebagai juadah makanan laut, lipas
telah lama bersama manusia sejak zaman kuno, di mana lipas dikenali sebagai perosak
memakan kotoran.

Persamaan udang dan lipas hanyalah mereka berasal dari kumpulan
besar bernama Arthropods iaitu kumpulan haiwan yang mempunyai kaki bersendi,
tulang luaran yang keras, dan badan bersegmen. Ini tidak bermakna kedua-dua
haiwan ini berada dalam satu keluarga. Yang beza hanyalah kedua-dua ini berada
dalam berbeza kelas. Tidak hairanlah udang dan ketam sering dianggap sebagai ‘lipas’
atau ‘labah-labah’ lautan walaupun pada hakikatnya udang dan lipas tidak
bersaudara secara genetik.

Manakala diet kedua-dua haiwan ini pula, udang adalah omnivor,
haiwan memakan daging dan tumbuhan, tapi sesetengah udang adalah filter feeder
iaitu mengamalkan diet dengan menapis makanan dan hanya memakan mikrob-mikrob
tertentu. Ada udang juga memakan lumut dari batu. Udang Pembersih pula unik
cara pemakanannya. Ia memakan parasit dalam tubuh ikan yang lalu di hadapannya.

Lipas juga omnivor tetapi diet dia lagi besar berbanding udang
yang hanya memilih mikrob-mikrob penting sebagai jamuannya, lipas memakan apa
saja seiring dengan adaptasinya. Contoh spesis lipas adalah American cockroach
(Periplaneta americana), memakan roti, buah-buahan, bulu, kertas, gam, kulit
yang terkupas, rambut, serangga, dan kotoran dari pakaian. Lipas juga memakan
kayu seperti spesis bernama Panesthia cribrata, lipas pemakan kayu yang
mencerna cebisan kayu dengan air liur yang mempu memecahkan serat kayu.

Walaupun diet pemakanan mereka berbeza, namun mereka mempunyai
peranan yang besar dalam sistem rantai makanan. Di ekosistem daratan, lipas
berperanan sebagai scavenger atau pencerna yang mencerna cebisan bangkai yang
hadir. Udang juga mempunyai peranan yang sama dalam ekosistem lautan. Peranan
mereka berdua amat penting bagi memudahkan kitaran penguraian bangkai di mana
nutrien-nutrien yang telah dicerna akan dibiar di lantai untuk kepentingan
tumbuhan untuk mengambil nutrien atau dimakan udang atau lipas sebagai sumber
nutrien.

Sekarang kita faham akan persamaan dan berbezaan kedua-dua
haiwan ‘pemakan’ sampah’ ini. Jadi, kita boleh katakan udang ini ‘lipas’ laut
atau tidak?

RUJUKAN:

Bell, William J.; Adiyodi, K. G. (1981). American Cockroach.
Springer. p. 4

Fenner A. Chace, Jr. & Donald P. Abbott (1980).
“Caridea: the shrimps”. In Robert Hugh Morris, Donald Putnam Abbott
& Eugene Clinton Haderlie (ed.). Intertidal Invertebrates of California.
Stanford University Press. pp. 567–576

Gordh, G.; Headrick, D. H. (2009). A Dictionary of Entomology
(2nd ed.). Wallingford: CABI. p. 200.

Hoell, H. V.; Doyen, J. T.; Purcell, A. H. (1998). Introduction
to Insect Biology and Diversity (2nd ed.). Oxford University Press. pp. 362–364

Meyer R, Lochner S and Melzer RR (2009) Decapoda – Crabs,
Shrimps & Lobsters pp. 623–670 In: Häussermann V and Förstera G (eds)
Marine Benthic Fauna of Chilean Patagonia: Illustrated Identification
Guide”, Nature in Focus.

Slaytor, Michael (1992). “Cellulose digestion in
termites and cockroaches: What role do symbionts play?”. Comparative
Biochemistry and Physiology B. 103 (4): 775–784.


Kalau Angkawasan Mati Di Marikh, Apa Akan Jadi Padanya?

“Sekiranya anda mahu pergi ke Marikh, bersedialah untuk ma.ti.” (Elon Musk)

Bagi komuniti saintifik, Marikh merupakan sempadan terbaru untuk aktiviti penjelajahan angkasa lepas. Bagi mana-mana angkasawan yang terpilih untuk penjelajahan ke planet itu, mereka perlu menghabiskan masa selama tujuh bulan dalam kapsul kapal angkasa untuk perjalanan yang tidak pernah dilalui mana-mana manusia. Sekiranya mereka terselamat, maka mereka perlu berdepan dengan persekitaran Marikh yang mencabar.

Tetapi apabila salah seorang ahli ekspedisi meninggal dunia semasa dalam perjalanan, apa yang perlu dilakukan mereka? Persoalan menarik ini diutarakan oleh Popular Science dan beberapa solusi dicadangkan oleh beberapa saintis. Antara kaedah yang dicadangkan ialah melepaskan ma.yat ke angkasa lepas, mengebumikannya di Marikh atau senario paling buruk, kaedah Hannibal Lecter (ka.ni.bal.isme).

Semua senario di atas merupakan cadangan pengkaji astronomi dari seluruh dunia. Ini berikutan Agensi Aeronautik dan Angkasa Lepas Kebangsaan (NASA) tidak menyediakan sebarang protokol sekiranya wujud senario angkasawan ma.ti semasa penjelajahan ke Marikh.

Sekiranya wujud senario begini, kebiasaannya ma.yat ahli ekspedisi akan disimpan dalam tempat simpanan sejuk beku atau disejuk kering sehingga kapal tiba di Marikh. Berbeza di bumi, proses sejuk kering di sini ialah meletakkan ma.yat di luar kapsul di mana angkasa lepas akan meliputinya dengan ais. Sekiranya senario itu tidak dipilih, maka angkasawan boleh saja melepaskan ma.yat rakan mereka ke ruang angkasa lepas yang gelap.

Melepaskan ma.yat ke angkasa lepas mungkin dianggap pilihan mudah. Tetapi ia boleh menyebabkan ma.yat tersangkut pada laluan kapal dan terus kekal di situ sehingga kapal tiba di Marikh. Dan sekiranya misi-misi Marikh lain memilih pendekatan sama, maka bersedialah berdepan lambakan ma.yat semasa dalam perjalanan ke planet berkenaan.

Sekiranya seseorang angkasawan itu meninggal dunia selepas tiba di Marikh, pengebumian biasa boleh dilakukan tetapi dengan syarat ma.yat telah diba.kar sehingga menjadi abu. Menurut Catherine Conley dari Pejabat Perlindungan Planet NASA, langkah ini bertujuan membu.n.uh semua mikrob bumi yang wujud bersama ma.yat.

Kaedah Hannibal Lecter lebih kepada kaedah menyelamatkan diri sekiranya misi Marikh kehabisan bekalan makanan dan terdesak untuk terus hidup. Mungkin ada menganggap kaedah sebegini sebagai ke.jam dan tidak berperikemanusiaan. Tetapi ia juga merupakan kunci kemandirian penumpang Ten.te.ra Udara Uruguay Penerbangan 571 yang terhempas di Pergunungan Andes pada tahun 1972.

Penumpang-penumpang yang terselamat terpaksa memamah daging ma.yat rakan dan ahli keluarga mereka yang terbu.nuh bagi membantu mereka selamat. Pakar bioetika Paul Wolpe melihat ini sebagai kaedah penyelamatan kemandirian diri yang diperlukan oleh ahli misi Marikh untuk terus hidup walaupun mereka enggan melakukannya.

Bagi para angkasawan yang beraspirasi mahu ke Marikh, berikut cara bagaimana planet tersebut menguji dan membu.n.uh mana-mana penjelajah ke sana:

Bak kata Musk, mana-mana angkasawan yang ingin ke Marikh perlu bersedia untuk ma.ti. Mungkin ada merasakan kata-kata pengasas SpaceX itu sebagai keterlaluan. Tetapi itulah harga yang perlu dibayar untuk aktiviti penjelajahan angkasa lepas sekiranya mahu melepasi Marikh sebagai sempadan baru penjelajahan alam semesta.


Kajian Menunjukkan Lelaki Pilih Rupa Banding Kebijaksanaan

Lelaki & perempuan jadikan rupa kayu ukur utama dalam memilih pasangan. Kalau tengok graf, warna kuning positif, ungu negatif. Taburan di graf tunjuk kalau lelaki tak kacak tapi pandai, masih tinggi peluang dapat pasangan berbanding perempuan tak cantik tapi pandai.

Walaupun rupa menjadi kayu ukur utama bagi perempuan, mereka juga sangat menghargai kepentingan kecerdikan pada lelaki. Lelaki kalau pandai, kemaskan diri sikit, terus jadi bernilai di mata wanita. Kalau tak kacak, tapi pandai, masih ada peluang dipilih dalam kalangan perempuan.

Bagi lelaki pula, kalau perempuan tak cantik tapi pandai, perempuan itu tiada peluang. Hasil negatif. Lelaki anggap perempuan yang tak cantik sebagai kurang pandai. Perempuan cantik pula dilihat sebagai pandai. Umumnya, lelaki menilai kepandaian wanita berdasarkan rupa.

Kalau lelaki tahu perempuan itu pandai tapi tak cantik tetap tidak menjadi pilihan lelaki melainkan kadar kecantikan pada diri perempuan itu meningkat.

Lelaki mempunyai impian untuk memiliki perempuan yang pandai. Citarasanya perempuan yang pandai.
Tetapi apabila jumpa perempuan pandai di dunia sebenar, mula bersemuka dan berinteraksi, lelaki akan mendapati perempuan begini kurang menarik pada dirinya.

Lelaki suka perempuan yang pandai, tetapi tidak lebih pandai daripadanya.

Sekadar perkongsian. Saya berpendapat, pasangan yang pandai/cerdik tak kira lelaki/perempuan sangat penting untuk melahirkan generasi yang pandai/cerdik kerana kecerdikan ini diwarisi disamping pengaruh persekitaran.

Kalau ada lelaki tidak minat dengan anda (perempuan) sebab anda lebih pandai daripada dia, tinggalkan saja. Anda akan jumpa lelaki yang lebih pandai daripada anda ataupun lelaki yang menghargai kepandaian anda (walaupun dia kurang pandai).

RUJUKAN:

1] Karbowski, A., et al. 2016. Perceived female intelligence as economic bad in partner choice. Personality and Individual Differences, 102, 217-222. (Q1).

[2] Park, L. E., Young, A. F., & Eastwick, P. W. (2015). (Psychological) distance makes the heart grow fonder: Effects of psychological distance and relative intelligence on men’s attraction to women. Personality and Social Psychology Bulletin, 41(11), 1459-1473. (Q1)

[3] Deary, I. J., Johnson, W., & Houlihan, L. M. (2009). Genetic foundations of human intelligence. Human genetics, 126(1), 215-232. (Q1)

Nota penting:

Rupa itu subjektif. Jangan kecewa dengan diri anda.

Pandai dalam kajian ini pun subjektif. Bukan akademik semata-mata. Boleh jadi pandai teknikal, pandai menukang, pandai bercakap, dan sebagainya.


Ibu Bapa Berijazah Memberikan Kelebihan Kepada Anak Dalam Matematik

Didikan ibu bapa yang bagus adalah sukatan yang bagus untuk melihat pencapaian matematik dan perkembangan diri kanak-kanak. Sebuah kajian dari University of Sussex menunjukkan bahawa, kanak-kanak lelaki dapat mencapai markah tinggi dalam matematik pada umur 11 tahun.

Tetapi pencapaian ini tidak kelihatan ketika masuk ke sekolah menengah. Kajian tersebut percaya bahawa pencapaian tidak signifikan dalam kalangan kanak-kanak perempuan pada umur 11 disebabkan oleh peningkatan keresahan dan kurangan keseronokan terhadapn subjek matematik.

Kajian itu juga menunjukkan bahawa peningkatan dalam pencapaian matematik berpunca daripada IQ yang tinggi, status sosioekonomi yang tinggi dan didikan ibu bapa yang bagus.

Hal ini menunjukkan bahawa pelajar itu akan melalui pencapain matematik dalam kadar yang begitu pantas dalam transisi dari sekolah rendah ke sekolah menengah.

Hal ini juga menunjukkan kepentingan didikan ibu bapa dan kepentingan ibu bapa yang mempunyai latar pendidikan yang tinggi. Ibu bapa yang mempunyai latar pendidikan yang bagus berpotensi menjadi benteng terhadap impak negatif ketika peralihan dari sekolah rendah ke sekolah menengah.

Kajian ini memfokuskan transisi daripada sekolah rendah ke sekolah menengah kerana terdapat banyak laporan yang menunjukkan kejatuhan pencapaian akademik pelajar, terutamanya matematik di United Kingdom ketika berpindah dari sekolah rendah ke sekolah menengah.

Ibu bapa yang berpendidikan dapat memberikan sokongan kepada anak-anak dengan cara bertindak positif terhadap pendidikan, terlibat dalam aktiviti sekolah dan membantu dalam menyiapkan kerja rumah dalam persekitaran yang baik.

Di samping itu, ibu bapa berpendidikan juga mempunyai kemahiran dalam memastikan anak-anaknya mendapat pendidikan yang baik. Tambahan lagi, pendidikan anak-anak bukan sahaja di sekolah, malah di rumah. Ibu bapa berpendidikan memberikan nilai tambah dalam pendidikan anak-anak di rumah.

RUJUKAN:


11 Fakta Menarik Mengenai Harimau

1. TIADA BELANG HARIMAU YANG SERUPAKucing besar ini menggunakan bulunya untuk menyamar. Setiap harimau mempunyai corak belang yang unik yang boleh digunakan untuk mengenalinya, sama seperti cap jari manusia. Sebahagian harimau mempunyai bulu warna jingga dengan belang berwarna hitam; sementara sejumlah yang lain berwarna hitam dan berbelang gelap sambil beberapa harimau lagi berwarna putih dan berbelang gelap, atau bahkan kesemuanya berwarna putih (albino).2. HARIMAU ADALAH SPESIS YANG TERANCAMManusia buat sekian lamanya telah memburu harimau untuk mendapatkan bulu dan bahagian tubuhnya yang lain. Harimau juga telah kehilangan habitat akibat pertanian dan pembalakkan yang dilakukan oleh manusia. Misalnya di Sumatera, Indonesia yang menjadi tempat tinggal bagi Harimau Sumatera telah kehilangan separuh dari litupan hutannya (50%). Dalam masa hanya seratus tahun, 97% populasi harimau telah lenyap, tiga subspesis telah pupus dan seluruh spesis ini dijangka akan mengalami kepupusan dalam masa sedekad.3. HARIMAU DI DALAM KURUNGAN JAUH LEBIH BANYAK BERBANDING DI HUTANDianggarkan terdapat 3000 ekor harimau di hutan manakala 5000 hingga 10 000 ekor berada di dalam kurungan, di Amerika Syarikat. Sekitar 90% daripada jumlah itu dikurung di dalam zoo, laman belakang fasiliti pembiak baka, gerabak sarkas, dan sebagai haiwan peliharaan di rumah.4. HARIMAU ADALAH HAIWAN TERBESAR DALAM KELUARGA KUCING… Disusuli oleh singa di tempat kedua dan jaguar (harimau kumbang) di tempat ketiga, Harimau Siberia adalah subspesis paling besar dengan berat yang mampu mencapai 675 paun dan berupaya membunuh haiwan yang bersaiz dua kali ganda lebih besar berbanding dirinya.5. HARIMAU ADALAH HAIWAN YANG MEMILIKI WILAYAHHarimau hidup bersendirian dan menghidu-tanda di wilayah-wilayah mereka. – yang mana ia boleh mencapai sehingga 10 000 kilometer persegi (Perlis 821 km persegi dan Kuala Lumpur 243 km persegi). Harimau jantan melindungi wilayahnya daripada pencerobohan harimau jantan yang lain. Pun begitu, ia membenarkan harimau betina untuk memasuki wilayahnya untuk tujuan pengawanan. Wilayah harimau jantan lazimnya jauh lebih besar berbanding wilayah harimau betina, dan mungkin boleh bertindih dengan 1-7 wilayah harimau betina.6. TERDAPAT SEHINGGA SEMBILAN SUBSPESIS HARIMAUDalam satu masa, subspesis ini melibatkan subspesis Bengal, Siberia, Indocina, Selatan Cina, Sumatera, Malaya, Kaspia, Jawa dan Bali. Di antara kesemua subspesis ini, Kaspia, Jawa dan Bali telah pun mengalami kepupusan manakala subspesis Selatan Cina pula telah pun pupus di hutan belantara dan selebihnya berstatus terancam.7. JANGKA HAYAT HARIMAU MAMPU MENCAPAI 10-15 TAHUNHarimau secara tipikalnya bersifat kemalaman (nocturnal) dan hidup secara terpencil. Pada permulaan hidupnya, harimau meluangkan selama dua setengah tahun bersama ibunya sebelum menjalani kehidupan berdikari untuk seumur hidup.8. BANYAK BUDAYA MENGANGGAP HARIMAU SEBAGAI SIMBOL KEKUATAN DAN KEGAGAHANWalau bagaimanapun, anggapan ini juga memiliki kesan susulan yang buruk memandangkan memburu harimau ini juga dianggap sebagai lambang keberanian. Di Asia, harimau adalah salah satu dari lima jenis haiwan yang menerima upah paling tinggi sekiranya berjaya diburu. Selain itu, 60% penduduk Cina memburu haiwan untuk tujuan perubatan. Ekonomi yang galak di Asia Tenggar mendorong kepada permintaan yang tinggi terhadap produk hiliran berasaskan harimau. Secara umum, perdagangan antarabangsa melibatkan produk haiwan liar ini dianggarkan mencapai 6 billion dollar setahun.9. KESEMUA HARIMAU ADALAH KARNIVOR, NAMUN TERGOLONG DALAM KARNIVOR YANG MASIH MENJAGA PERILAKUHarimau jantan kebiasaannya memburu dan memakan hasil buruannya secara sendirian. Sekiranya ia mempunyai keluarga, harimau berkenaan akan memberi laluan kepada harimau betina dan anak-anaknya untuk makan terlebih dahulu. Makanan mereka lazimnya berupa khinzir, rusa, badak dan anak gajah. Mereka mampu memakan sehingga 21 kilogram daging sehari.10. HARIMAU MAMPU MEMILIKI SEHINGGA TUJUH EKOR ANAKHarimau betina dewasa secara umum mampu beranak setiap dua tahun. Namun, sekitar separuh sahaja dari anak harimau dapat terus hidup. Hal ini kerana sang ibu tidak dapat meninggalkan kumpulannya (anak-anaknya) buat tempoh masa yang cukup lama untuk membunuh haiwan mangsa yang cukup untuk melangsungkan kehidupan mereka. Anak-anak harimau hanya dapat menyertai ibunya berburu setelah berusia 8 hingga 10 bulan, dengan pengawasan rapi daripada sang ibu.11. HARIMAU BERGANTUNG SEPENUHNYA PADA TARING MEREKA UNTUK HIDUPRahang harimau dicipta untuk ‘mematahkan leher, menghancurkan tulang hingga ke sumsum dan melumatkan daging sehingga cukup lembut untuk ditelan”. Gigi taring mereka sangat tajam dan dipenuhi dengan saraf untuk membenarkan mereka berburu dan menyerang mangsa dengan jitu dan tepat. Sekiranya seekor harimau kehilangan taringnya, ia tidak lagi mampu membunuh dan hanya menunggu ajal datang menjemputnya, akibat kebuluran.

SUMBER:Yelena Melnichenko. (1 Julai 2019). 11 Fierce Facts About Tigers. Mental Floss. http://mentalfloss.com/article/64948/11-ferocious-facts-about-tigers


Siapakah Pewaris Syurga Firdaus?

Dalam ayat 10 dan 11, Surah Al-Mukminun, Allah s.w.t menjanjikan syurga Firdaus kepada orang-orang yang layak. Orang-orang ini bukan saja mewarisi syurga Firdaus tetapi juga akan kekal di dalamnya untuk selama-lamanya. Persoalannya, siapakah mereka ini? Cirinya boleh dilihat pada ayat 2-9, surah yang sama.

1) Orang yang khusyuk dalam solatnya.

Kekhusyukan dalam solat merupakan kunci penting kepada solat kerana bila itu berlaku, ia memberi kesan luar biasa kepada sesiapa yang mendirikannya. Ini berdasarkan firman Allah s.w.t dalam ayat 1-2, Surah Al-Mukminun, “Sesungguhnya berjayalah orang yang beriman, iaitu mereka yang khusyuk dalam solatnya.”

Khusyuk dari segi bahasa menurut Ibnu Faris rahimahullah ialah satu sumber yang merujuk tunduk atau merendah. Dari segi istilah, para sahabat dan salafus soleh memberi beberapa penafsiran berbeza tentang ini namun ianya saling melengkapi antara satu sama lain kerana sesetengah daripada mereka memberi tafsiran dari segi lahiriyah. Sementara sebahagian lagi memberi tafsir dari segi batin. Ibnu Abbas r.a berpandangan khusyuk ialah tenang dan merendahkan diri. Saidina Ali r.a berpandangan tidak menoleh kiri dan kanan manakala Hasan al-Basri dan Qatadah menafsirkan ia sebagai orang-orang yang takut.

Definisi khusyuk dalam solat menurut para ulama ialah perasaan tawaduk dalam hati ke hadapan Tuhan Yang Maha Mengetahui perkara ghaib mengikut tafsir Imam Junaid al-Baghdadi rahimahullah. Sementara Ibnu Rajab al-Hanbali rahimahullah berpandangan perasaan lembut jantung hati, tenang, tunduk dan tetapnya ia.

Untuk mendapat kekhusyukan dalam solat, ada beberapa cara:

a) Mengingati mati. Ini berdasarkan satu hadis Nabi s.a.w, “Ingatlah kematian dalam solatmu kerana jika seseorang mengingat mati dalam solatnya, maka ia akan mempeelokkan solatnya. Solatlah seperti solat orang yang tidak menyangka bahawa dia masih berkesempatan untuk melakukan solat yang lain. Hati-hatilah dengan perkara yang kelak kamu terpaksa meminta uzur (meralatnya) (kerana tidak mampu memenuhinya).” (Riwayat Baihaqi)

b) Jangan tergesa-gesa semasa bersolat. Ini kerana bila mana kita tergesa-gesa melakukannya sehingga tidak ada thoma’ninah (ketenangan) semasa rukuk dan sujud, ia satu perbuatan yang ditegah Nabi s.a.w. Ini disokong oleh satu hadis, “Sesungguhnya Nabi S.A.W masuk ke dalam sebuah masjid lalu seorang lelaki juga turut masuk ke dalam masjid tersebut dan dia melakukan solat dua rakaat kemudian dia datang ke arah Nabi dan memberi salam kepada baginda. Maka Rasulullah S.A.W menjawab salam tersebut lalu berkata: Pergilah kamu dan solatlah kembali kerana sesungguhnya kamu masih belum solat.” (Riwayat Bukhari)

c) Hayati makna bacaan dalam solat. Telitilah setiap bacaan solat kerana pada ketika itu, itulah saat berdirinya seorang hamba di hadapan Tuhannya dan Al-Quran itu sendiri merupakan Kalamullah.

d) Elakkan solat bila makanan sudah tersedia. Bila mana makanan sudah tersedia, makanlah terlebih dahulu untuk menghilangkan rasa lapar. Dan ini dinyatakan sendiri baginda dalam satu hadis, “Jangan solat ketika makanan (yang hendak dimakannya) sedang tersedia, dan jangan solat dalam keadaan menahan buang air besar dan air kecil.” (Riwayat Muslim)

e) Elakkan solat dalam keadaan menahan hajat (membuang air kecil dan besar) atau kentut. Jika perlu, selesaikan dulu hajat sebelum mengambil wuduk dan menunaikan solat. Makruh bagi seseorang itu bersolat dalam keadaan menahan hajat kerana ini boleh menyebabkan seseorang itu tidak fokus menurut syarah Imam Nawawi rahimahullah.

Berusahalah untuk khusyuk dalam menunaikan solat kerana ia menambah lagi pahala solat dan kesempurnaan dalam solat. Dan kerana kekhusyukan kita, kita sebenarnya memenuhi ciri pertama pewaris syurga Firdaus.

2. Mengelakkan perkataan buruk dan sia-sia.

Antara perkara yang menyebabkan kita mudah melakukan dosa ialah menyebut perkataan-perkataan kasar dan kotor, lebih-lebih lagi jika kita dalam keadaan tertekan atau marah. Begitu juga sekiranya kita suka benar menghina dan mengumpat orang lain tanpa mempedulikan sensitiviti orang sekeliling. Usahlah buat perkara sedemikian kerana terlalu banyak firman Allah s.w.t dan hadis Nabi s.a.w yang mengingatkan kita akan bahaya lidah dan mengapa kita perlu menjaganya sebaik mungkin.

Allah s.w.t berfirman dalam ayat 70-71, Surah Al-Ahzab, “Wahai orang-orang yang beriman, bertaqwalah kepada Allah, dan katakanlah perkataan yang tepat – benar (dalam segala perkara), Supaya Ia memberi taufiq dengan menjayakan amal-amal kamu, dan mengampunkan dosa-dosa kamu. Dan (ingatlah) sesiapa yang taat kepada Allah dan RasulNya, maka sesungguhnya ia telah berjaya mencapai sebesar-besar kejayaan.” Dalam ayat 16-18, Surah Qaf, Allah s.w.t berfirman, “Dan demi sesungguhnya, Kami telah mencipta manusia dan Kami sedia mengetahui apa yang dibisikkan oleh hatinya, sedang (pengetahuan) Kami lebih dekat kepadanya daripada urat lehernya, Semasa dua malaikat (yang mengawal dan menjaganya) menerima dan menulis segala perkataan dan perbuatannya; yang satu duduk di sebelah kanannya, dan yang satu lagi di sebelah kirinya. Tidak ada sebarang perkataan yang dilafazkannya (atau perbuatan yang dilakukannya) melainkan ada di sisinya malaikat pengawas yang sentiasa sedia (menerima dan menulisnya).”

Dari Abu Hurairah r.a, Nabi s.a.w bersabda, “Sesungguhnya Allah meredhai kamu pada tiga perkara dan membenci kamu pada tiga perkara. Allah meredhai kamu bila kamu menyembah-Nya dan tidak mempersekutukan-Nya, berpegang teguh kepada tali (agama) Allah dan janganlah kamu berpecah-belah. Dan Allah membenci kamu bila berkata tanpa asas, banyak bertanya perkara yang tidak berfaedah dan mensia-siakan harta.” (Riwayat Muslim) Dalam satu hadis lain, seorang lelaki bertanya kepada baginda, “Siapa Muslim yang paling baik?” Rasulullah s.a.w menjawab, “Orang di mana orang lain merasa selamat daripada gangguan lisan dan tangannya.” (Riwayat Muslim)

Gunakan lidah dengan menyebut perkataan-perkataan yang baik atau memuji kebesaran-Nya. Jangan kerana lidah, kita jadi orang muflis di sisi-Nya pada hari akhirat kelak.

3. Orang yang menyucikan harta dengan berzakat.

Sesetengah daripada kita masih enggan berzakat kerana bimbang sekiranya mereka berzakat, ia akan mengurangkan harta mereka. Ada juga yang beralasan kesibukan menghalang mereka untuk menunaikan tanggungjawab ini. Alasan-alasan sebegini sebenarnya membuatkan kelompok ini bukan saja terlepas ganjaran berzakat tetapi juga berdepan bahaya kerana enggan membayar zakat.

Antara kelebihan orang berzakat termasuklah:

a) Allah gandakan lagi pahala orang tersebut. Ini berdasarkan firman-Nya dalam ayat 261, Surah Al-Baqarah, “Bandingan (derma) orang-orang yang membelanjakan hartanya pada jalan Allah, ialah sama seperti sebiji benih yang tumbuh menerbitkan tujuh tangkai; tiap-tiap tangkai itu pula mengandungi seratus biji. Dan (ingatlah), Allah akan melipatgandakan pahala bagi sesiapa yang dikehendakiNya, dan Allah Maha Luas (rahmat) kurniaNya, lagi Meliputi ilmu pengetahuanNya.”

b) Salah satu tanda orang beriman. Ini berdasarkan firman Allah s.w.t dalam ayat 1-3, Surah An-Naml, “Taa, siin. Ini ialah ayat-ayat Al-Quran, juga Kitab yang jelas nyata (kandungannya dan kebenarannya), Menjadi hidayah petunjuk dan berita gembira bagi orang-orang yang beriman, Iaitu mereka yang tetap mendirikan sembahyang dan memberi zakat, sedang mereka pula percaya dengan yakin akan hari akhirat.”

c) Harta orang berzakat makin bertambah. Ini berdasarkan sabda Nabi s.a.w, “Zakat itu tidak akan mengurangi harta.” (Riwayat Muslim) Para ulama mensyarahkan hadis tersebut berpandangan dengan zakat, Allah memelihara harta tersebut daripada kemudaratan dan gangguan manusia. Bahkan dengan zakat, Allah memberi ilham bagaimana harta tersebut dapat dimanfaatkan dan dikembangkan lagi kepada pemiliknya.

d) Zakat membersihkan hati daripada penyakit hati seperti hasad dan dendam. Sukar melahirkan masyarakat yang saling berkasih sayang dan tolong menolong antara satu sama lain sekiranya penyakit hati ini dibiarkan saja menjadi kanser dalam masyarakat. Dan ini telah dibuktikan menerusi perlaksanaan zakat dan membuktikan masyarakat penyayang bukanlah fantasi semata-mata. Ini diperkukuhkan lagi dengan firman Allah s.w.t dalam ayat 103, Surah At-Taubah, “Ambilah (sebahagian) dari harta mereka menjadi sedekah (zakat), supaya dengannya engkau membersihkan mereka (dari dosa) dan mensucikan mereka (dari akhlak yang buruk); dan doakanlah untuk mereka, kerana sesungguhnya doamu itu menjadi ketenteraman bagi mereka. Dan (ingatlah) Allah Maha Mendengar, lagi Maha Mengetahui.” Ibnu Abbas r.a menjelaskan bahawasanya setiap kalimah sedekah dalam Al-Quran lebih difahami dengan makna zakat yang wajib.

e) Zakat mewujudkan keamanan dalam negara. Sheikh Ali al-Jarjawi rahimahullah berpandangan kebanyakan bala atau musibah yang menimpa masyarakat dan negara kerana berlakunya pengabaian perlaksanaan zakat. Dan bila ini berlaku, ia turut mewujudkan natijah lebih parah seperti peningkatan kadar jenayah dan pertambahan bilangan penjenayah dalam penjara kerana harta dan kewangan.

Usahlah berkira dalam soal zakat ini. Ini kerana Allah mengancam golongan ini berdasarkan firman-Nya dalam ayat 180, Surah Ali Imran, “Dan jangan sekali-kali orang-orang yang bakhil dengan harta benda yang telah dikurniakan Allah kepada mereka dari kemurahanNya – menyangka bahawa keadaan bakhilnya itu baik bagi mereka. Bahkan ia adalah buruk bagi mereka. Mereka akan dikalongkan (diseksa) dengan apa yang mereka bakhilkan itu pada hari kiamat kelak. Dan bagi Allah jualah hak milik segala warisan (isi) langit dan bumi. Dan (ingatlah), Allah Maha Mengetahui dengan mendalam akan segala yang kamu kerjakan.”

Nabi s.a.w turut mengingatkan golongan sebegini dengan satu hadis riwayat Muslim, “Setiap pemilik emas dan perak yang tidak menunaikan haknya (zakatnya) maka dia akan dijadikan kepingan logam lalu dibakar dengan api neraka, kemudian diselarnya ke rusuk, dahi serta belakang mereka pada hari yang kadarnya ialah lima puluh ribu tahun sehingga diputuskan keadaannya di hadapan orang ramai, kemudian diperlihatkan jalannya sama ada ke syurga atau ke neraka. Begitu juga kepada pemilik lembu dan kambing yang tidak menunaikan haknya (zakatnya) maka pada hari kiamat binatang tersebut akan datang memijak-mijak dengan kaki dan juga menanduk-nanduk dengan tanduknya. Selepas dihukum, dikembalikan semula seperti mana mulanya sehinggalah Allah s.w.t menetapkan hukuman hamba-Nya pada hari yang kadarnya lima puluh ribu tahun dari tahun yang kamu kirakan, kemudian diperlihatkan jalannya sama ada ke syurga atau ke neraka.”

4. Menjaga kehormatan dirinya.

Pada hari ini, cabaran untuk menjaga kehormatan diri begitu sukar terutama dengan kewujudan laman media sosial. Ada saja perkara yang bisa membuatkan nafsu bergelora. Salah percaturan, ia boleh mengheret kita ke kancah perzinaan. Ini berdasarkan hadis Nabi s.a.w ini, “Allah menetapkan atas anak Adam bahagiannya daripada zina, dia pasti melakukan hal itu dengan tidak dimungkiri lagi. Zina mata adalah memandang, zina lisan adalah bicara, jiwa mengkhayal dan (akhirnya) kemaluan yang akan membenarkan semua itu atau mendustakannya.” (Riwayat Bukhari) Dalam satu hadis lain, baginda turut menambah perkara yang membawa kepada perzinaan, “Sesungguhnya manusia itu telah ditentukan nasib perzinaannya yang tidak mustahil dan pasti akan dijalaninya. Zina kedua mata adalah melihat, zina kedua telinga adalah mendengar, zina lidah adalah berbicara, zina kedua tangan adalah menyentuh, zina kedua kaki adalah melangkah, dan zina hati adalah berkeinginan dan berangan-angan, sedangkan semua itu akan dilanjuti atau ditolak oleh kemaluan.” (Riwayat Muslim)

Perzinaan ialah satu perbuatan terkeji di sisi agama. Ini ditegaskan Allah s.wt dalam ayat 32, Surah Al-Isra’, “Dan janganlah kamu mendekati zina, sesungguhnya zina itu adalah satu perbuatan yang keji dan satu jalan yang sangat buruk.” Maka atas sebab itu, Islam mensyariatkan perkahwinan untuk menyelamatkan manusia daripada terjerumus ke kancah perzinaan. Ini dinyatakan Rasulullah s.a.w dalam satu hadis, “Wahai pemuda-pemuda! Barangsiapa yang mampu, maka berkahwinlah kerana ia menutup pandangan dan menjaga kemaluan.” (Riwayat Bukhari dan Muslim)

Berusahalah menjaga kehormatan diri kerana ganjarannya sangat besar di sisi Allah s.w.t. Bagi kaum Hawa, Nabi s.a.w menceritakan ganjarannya dalam hadis riwayat Imam Ahmad bin Hanbal rahimahullah ini, “Jika seorang wanita menjaga solat lima waktu, berpuasa sebulan pada bulan Ramadan, menjaga kehormatan diri dan taat kepada suaminya, maka dikatakan pada wanita tersebut, “Masuklah ke dalam syurga mengikut mana-mana pintu yang kamu suka.”

Manusia yang suka melakukan perzinaan akan binasa bukan saja di dunia, bahkan di akhirat. Ini ditegaskan Rasulullah s.a.w dalam satu hadis, “Jauhilah oleh kamu akan zina kerana akan ditimpa dengan empat kecelakaan, iaitu hilang seri pada mukanya, disempitkan rezekinya, mendapat kemurkaan Allah, dan lamanya berada dalam neraka.” (Riwayat Tabrani) Dan ini disokong oleh kenyataan rektor Universiti Al-Azhar, Sheikh Mustafa al-Maraghi, “Wahai umat manusia, takutlah terhadap perbuatan zina, kerana perbuatan ini akan mengakibatkan enam perkara, yang tiga di dunia dan yang tiga lagi di akhirat. Adapun yang akan menimpa di dunia ialah menghilangkan wibawa, mengakibatkan kefakiran, mengurangi umur. Dan tiga lagi yang akan dijatuhkan di akhirat: mendapat marah daripada Allah, hisab yang jelek (banyak dosa) dan seksaan neraka.”

Dan bidang perubatan turut mengesahkan perbuatan begini turut mengancam kesihatan manusia secara jangka panjang melalui penyakit kelamin. Antara penyakit kelamin yang boleh mengancam kesihatan ialah sifilis, sejenis penyakit berjangkit yang dibawa oleh kuman Treponema pallidium yang menyebabkan luka kecil seperti luka cucuhan rokok. Dari situ, ia tersebar ke seluruh badan manusia dan menjadi kudis, di mana pesakit mengalami tanda-tanda seperti mual, muntah-muntah, sakit sendi dan bengkak seluruh badan. Sementara penyakit AIDS pula boleh menyerang sistem imun manusia, menyebabkan ia tidak dapat melawan penyakit seperti biasa.

5. Menjaga amanah dan janji.

Hari ini, terlalu banyak perlanggaran amanah dan janji terpampang dalam paparan media atau dalam kehidupan seharian kita. Cakaplah apa saja berkenaan ini dan saya yakin ada di antara kita pernah melakukannya. Gagal menepati masa temujanji atau mesyuarat, mengambil masa lama di luar sehingga lewat masuk pejabat, sekolah atau universiti atau mungkir janji pada anak-anak tentang hadiah jika mereka berjaya melakukan sesuatu. Hentikanlah perbuatan sebegini kerana perbuatan mengkhianati amanah dan memungkiri janji ini merupakan antara sifat orang munafik. Dan ini dinyatakan Nabi s.a.w dalam satu hadis yang diriwayatkan Abu Hurairah r.a, “Tanda orang munafik ada tiga: bila bercakap, mereka berbohong, bila berjanji, mereka memungkirinya dan bila diberi amanah, mereka mengkhianatinya.” (Riwayat Bukhari)

Dalam satu hadis lain, seorang lelaki bertanya kepada baginda bila berlakunya hari kiamat. Rasulullah menjawab, “Bila amanah itu disia-siakan, maka tunggulah hari kiamat.” Lelaki tersebut bertanya lagi, “Bagaimana amanah itu disia-siakan?” Baginda menjawab, “Apabila sesuatu perkara diserahkan kepada orang yang bukan ahlinya, maka tunggulah hari kiamat itu tiba.” (Riwayat Tirmidzi) Anas r.a meriwayatkan baginda bersabda, “Tidak ada iman bagi orang yang tidak amanah dan tidak ada agama bagi orang yang memungkiri janjinya.” (Riwayat Ahmad)

Sifat amanah merupakan antara kualiti mulia yang dimiliki para anbiya terdahulu. Dan ini dinyatakan secara jelas oleh Allah s.w.t dalam ayat 107, 125, 143, 162 dan 178, Surah As-Syu’araa’, “Sesungguhnya aku ini ialah Rasul yang amanah, (yang diutus oleh Allah) kepada kamu.” Para rasul yang menyebut sifat ini kepada umat mereka ialah Nabi Nuh a.s, Nabi Hud a.s, Nabi Saleh a.s, Nabi Lut a.s dan Nabi Syuaib a.s. Bahkan, nabi kita, Muhammad s.a.w turut digelar Al-Amin kerana baginda seorang amanah dalam menjalankan semua urusan. Sehinggakan walaupun ramai musyrikin Quraisy memusuhi baginda, masih ramai yang meminta baginda menyimpan barang bagi pihak mereka kerana mengagumi sikap amanah yang dimilikinya.

Berusahalah menjaga amanah dan tidak mengkhianati janji kerana ini salah satu tanda orang beriman. Allah s.w.t berfirman dalam ayat 27, Surah Al-Anfal, “Wahai orang-orang yang beriman! Janganlah kamu mengkhianati (amanah) Allah dan RasulNya, dan (janganlah) kamu mengkhianati amanah-amanah kamu, sedang kamu mengetahui (salahnya).” Ibnu Abbas r.a menafsirkan ayat ini bahawasanya amanah-amanah yang disebut dalam ayat ini ialah kewajipan-kewajipan yang telah diberi Allah s.w.t kepada hamba-hamba-Nya untuk menunaikannya.

Jika merasakan tidak berkemampuan untuk menerima amanah atau berjanji tentang sesuatu perkara, jangan lakukannya dan serahkan kepada orang yang lebih berkemampuan. Ini kerana orang yang lemah dan suka khianat diselar Allah s.w.t sebagai orang yang zalim dan bodoh kerana menerima amanah berdasarkan firman-Nya dalam ayat 72, Surah Al-Ahzab, “Sesungguhnya Kami telah kemukakan tanggungjawab amanah (Kami) kepada langit dan bumi serta gunung-ganang (untuk memikulnya), maka mereka enggan memikulnya dan bimbang tidak dapat menyempurnakannya (kerana tidak ada pada mereka persediaan untuk memikulnya); dan (pada ketika itu) manusia (dengan persediaan yang ada padanya) sanggup memikulnya. (Ingatlah) sesungguhnya tabiat kebanyakan manusia adalah suka melakukan kezaliman dan suka pula membuat perkara-perkara yang tidak patut dikerjakan.” Ibnu Kathir rahimahullah mensyarahkan orang yang mensia-siakan amanah dalam ayat ini akan diseksa kerana tidak dapat memenuhi beban dan syarat dalam menanggung amanah. Beliau turut menambah orang-orang yang diberi taufik dan hidayah-Nya sentiasa memohon pertolongan-Nya kerana hanya Dia saja yang dapat membantu mereka menunaikan amanah yang diberi.

6. Memelihara solat fardu.

Nampak remeh tetapi hakikatnya, ini satu perkara yang kita perlu jaga sehingga ke akhir hayat. Ini kerana solat perkara pertama yang akan ditanya Allah s.w.t pada hamba-Nya pada hari akhirat kelak. Ini berdasarkan satu hadis riwayat An-Nasa’i ini, “Sesungguhnya yang petama kali akan dihisab atas seorang hamba pada hari kiamat adalah perkara shalat. Jika Shalatnya baik, maka baik pula seluruh amalan ibadah lainnya, kemudian semua amalannya akan dihitung atas hal itu.” Kegagalan kita memeliharanya dengan baik boleh menyebabkan kita tercampak dalam neraka. Ini berdasarkan firman Allah s.w.t dalam ayat 42-43, Surah Al-Muddatthir, “(Setelah melihat orang-orang yang bersalah itu, mereka berkata): “Apakah yang menyebabkan kamu masuk ke dalam (neraka) Saqar?. Orang-orang yang bersalah itu menjawab: “Kami tidak termasuk dalam kumpulan orang-orang yang mengerjakan sembahyang.”

Dan solat merupakan salah satu daripada lima teras agama Islam. Ini ditegaskan Nabi s.a.w dalam satu hadis yang diriwayatkan oleh Abdullah bin Umar r.a, “Islam ditegakkan diatas lima perkara: iaitu bersyahadah bahawa tiada Tuhan yang disembah melainkan Allah dan bahawa Nabi Muhammad ini Rasulullah, mendirikan solat, mengeluarkan zakat, berpuasa dalam bulan Ramadhan dan mengerjakan haji bagi yang berkemampuan menunaikannya.” (Riwayat Bukhari dan Muslim) Malah seawal usia tujuh tahun, anak-anak telah diajar untuk mengenali solat dan mereka boleh dipukul jika meninggalkannya pada usia 10 tahun berdasarkan hadis riwayat Ahmad, Abu Daud dan Hakim.

Terlalu banyak kelebihan memelihara solat sama ada dalam Al-Quran atau hadis Nabi s.a.w. Antaranya, satu hadis yang diriwayatkan oleh Jabir r.a, “Anak kunci syurga itu ialah solat.” (Riwayat Ahmad) Orang yang solat pada awal waktu patut gembira kerana ini antara tiga amalan yang disukai Allah s.w.t selain berlaku baik kepada ibu bapa dan berjihad di jalan-Nya berdasarkan jawapan baginda kepada soalan Abdullah bin Mas’ud r.a. Dalam satu hadis lain, baginda bersabda, “Tiga perkara yang tidak harus dilambat-lambatkan iaitu solat bila sudah masuk waktu, mengebumikan jenazah setelah selesai urusan (mandi dan kafan) dan perkahwinan seorang gadis setelah ditemui pasangan yang sesuai untuknya.” (Riwayat Tirmidzi)

Kita benar-benar mahukan syurga terutama syurga Firdaus tetapi persoalannya, mampukah kita memenuhi parameter yang disediakan Tuhan berdasarkan ayat 2-9, Surah Al-Mukminun? Tepuk dada, tanya iman kita.

Sumber:

1. Pusat Kutipan Zakat Pahang. Galakan dan Kelebihan Membayar Zakat. http://www.zakatpahang.my/V2/ZakatPengertianGalakandanKelebihanMembayarZakat.aspx

2. Unit Khutbah, Bahagian Pengurusan Masjid, Jabatan Agama Islam Selangor. (2015). Solat Tiang Agama. http://e-masjid.jais.gov.my/uploads/uploads/02.10.2015%20(rumi)%20SOLAT%20TIANG%20AGAMA.doc.pdf

3. Basiron, Bushrah. (2015). Himpunan Hadis Mengenai Solat. http://islamic.utm.my/bushrah/2015/12/08/himpunan-hadis-mengenai-solat/

4. Usman Rozali, Abu Abdillah Arief B. (2010). AlManhaj. Siapakah Yang Layak Diberi Amanah. https://almanhaj.or.id/2711-siapakah-yang-layak-diberi-amanah.html

5. Jabatan Mufti Pahang. (2017). Khutbah Jangan Hampiri Zina. http://mufti.pahang.gov.my/images/khutbah/2017/aprilrumi/21.4.2017.pdf

6. Hasan, Wan Ramizah dan Mat Rashid, Azizah. (2016) Kolej Universiti Islam Antarabangsa Selangor (KUIS). Maksiat Zina Menurut Perspektif Al-Quran dan Hadis: Tinjauan Terhadap Faktor dan Kedudukannya Dalam Perundangan Syariah Malaysia. http://conference.kuis.edu.my/irsyad/eproceeding/2016/1084-irsyad-2016.pdf

7. Web Muslimah. (2014). 4 Kelebihan Wanita Masuk Surga dari Pintu Manapun. http://webmuslimah.com/4-kriteria-wanita-masuk-surga-dari-pintu-manapun/

8. Pejabat Mufti Wilayah Persekutuan. (2015). Hikmah dan Kelebihan Zakat. http://www.muftiwp.gov.my/index.php/ms-my/perkhidmatan/irsyad-fatwa/edisi-ramadan/706-hikmah-dan-faedah-zakat

9. Hamd Al-Abbad Al-Badr, Abdul Muhsin. (2012). AlManhaj. Menjaga Lisan Agar Selalu Berbicara Baik. https://almanhaj.or.id/3197-menjaga-lisan-agar-selalu-berbicara-baik.html

10. Rusli, Muhammad Fahmi. (2016). Pejabat Mufti Wilayah Persekutuan. Irsyad Al-Fatwa Ke-145: Hukum Solat Tidak Khusyuk. http://www.muftiwp.gov.my/index.php/ms-my/perkhidmatan/irsyad-fatwa/909-irsyad-al-fatwa-ke-145-hukum-solat-tidak-khusyuk

11. Mohamad Fuad, Mohamad Razif. (2017). Pejabat Mufti Wilayah Persekutuan. Bayan Linnas Siri Ke-82: Khusyuk Solat: Hukum dan Cara Mendapatkannya. http://www.muftiwp.gov.my/index.php/ms-my/perkhidmatan/bayan-linnas/1366-bayan-linnas-siri-ke-82-khusyuk-solat-hukum-dan-cara-mendapatkannya

12. Daud At-Turabi, Shahrizan dan Mohd Kashif, Izhar Ariff. (2017). Astro Oasis. Tazkirah Malam Jumaat. Episod: Kalau Aku Kaya.

13. Alauddin, Badli Shah. (2014). TVAlhijrah. Cinta Ilmu: Akidah dan Falsafah. Episod: Pintu-Pintu Syurga.


Kenapa Ketiak Berbau Busuk?

Selain kenapa kentut berbau busuk, ini adalah antara perkara semula jadi yang dilalui oleh masyarakat dalam kehidupan seharian.

Apabila kita melakukan kerja yang berat, atau cuaca panas, peluh dan keringat akan mengalir dari kelenjar peluh untuk menyejukkan badan. Walau bagaimanapun, kenapa peluh di ketiak yang berbau busuk? Kenapa bahagian lain yang berpeluh tak sebusuk ketiak?

Pertamanya, kita kena faham daripada mana punca bau busuk ni. Sudah tentu, dalam kebanyakan kes, kuman seperti bakteria adalah dalang bagi bau bauan busuk dan adakalanya genetik dan diet, tapi dari mana datang punca besarnya? Memperkenalkan, kelenjar apokrin.

Kelenjar apokrin ini dalam bahasa mudahnya ialah sejenis kelenjar peluh. Ia bertindak sebagai penyejuk badan tatkala berdepan dengan suhu badan yang tinggi. Oleh itu, ia akan mengeluarkan peluh untuk menyejukkan badan. Selain daripada kelenjar apokrin, kita juga ada kelenjar ekrin yang mengeluarkan peluh.

Walau bagaimanapun, peluh yang dikeluarkan kelenjar ekrin ini tak berbau kerana ia diperbuat daripada air. Perkara ini berlainan untuk kelenjar apokrin – ia mengeluarkan peluh berlemak yang mengandungi lipid dan protein. Dua produk ini adalah makanan kegemaran bakteria.

Disebabkan kelenjar ekrin hanya mengeluarkan peluh berair, maka aktiviti bakteria adalah kurang di situ. Kelenjar apokrin yang mengeluarkan bahan makanan bakteria pula mempunyai aktiviti bakteria yang tinggi. Juga, kelenjar ekrin meliputi hampir keseluruhan permukaan manusia manakala kelenjar apokrin meliputi sebahagian permukaan sahaja seperti ketiak. Sebab itu peluh di tangan kurang berbau manakala peluh di ketiak berbau.

Hasil degradasi lipid dan protein inilah yang menghasilkan bau busuk. Misalnya, bakteria bernama Staphylococcus hominis telah dijumpai menukar sebatian komponen peluh berlemak apokrin yang pada asalnya tak berbau, kepada komponen kimia berbau busuk bernama thioalkohol.

Baunya adalah sama seperti peluh dan sifat alkoholnya membenarkan ia senang tersejat dan membebaskan bau busuk di udara.

Sebagai selingan, tahukah anda bahawa orang yang mempunyai tahi telinga kering ni ketiaknya tak berbau? Kalau anda pernah pergi ke Jepun, anda akan mendapati kedai runcit mereka tak banyak yang menjual produk deodorant.

Kalau ada pun, bau wangian deodorant tu tak kuat. Semua ini berpunca daripada variasi genetik yang wujud pada masyarakat Asia Timur.

Berbanding masyarakat negara lain, penduduk Asia Timur tak mempunyai gen bernama ABCC11 yang bertindak mempengaruhi bahan rembesan kelenjar apokrin.

Variasi genetik ini sebenarnya adalah resesif, tak ramai yang patut ada (sekitar 0-3% bagi masyarakat lain). Orang Asia Timur walau bagaimanapun, mempunyai kadar peratus yang tinggi (sekitar 80-95%).

Sambung kembali, peluh yang dikeluarkan kelenjar apokrin orang Asia Timur ni tak banyak keluarkan sebatian kimia yang boleh menjadi busuk.

Disebabkan bahan berlemak yang dihasilkan pun berbeza, maka bakteria yang buat bau busuk tu tak boleh nak sintesis peluh orang Asia Timur jadi busuk. Juga, ia membuatkan tahi telinga mereka menjadi kering. Disebabkan itulah, mereka tak memakai deodorant melainkan sebahagian kecil sahaja.

RUJUKAN:

Bolognia, Jean; Jorizzo, Joseph L.; Schaffer, Julie V. (2012). Dermatology. Structure and Function of Eccrine, Apocrine and Sebaceous Glands (3rd ed.). pp. 539–544. ISBN 978-0723435716.

Martin, Annette; Saathoff, Matthias; Kuhn, Fabian; Max, Heiner; Terstegen, Lara; Natsch, Andreas (2010). “A Functional ABCC11 Allele Is Essential in the Biochemical Formation of Human Axillary Odor”. Journal of Investigative Dermatology. 130 (2): 529–540. doi:10.1038/jid.2009.254. PMID 19710689.

Minhas, G. S., Bawdon, D., Herman, R., Rudden, M., Stone, A. P., James, A. G., … & Newstead, S. (2018). Structural basis of malodour precursor transport in the human axilla. Elife, 7, e34995


Catatan 13 Mei 1969

Berikut adalah catatan Tragedi 13 Mei 1969 seperti yang diceritakan kembali secara lisan oleh Haji Muhamad Bin Haji Yassin, 77 tahun, seorang bekas pelajar Kolej Islam Malaya, Petaling Jaya (kini kampus UIAM) yang berada di kampus dan kawasan sekitar Lembah Kelang ketika Tragedi 13 Mei, 1969. Penulis menyusun semula pengkisahan tersebut berdasarkan kronologi sebenar.

Pada 10 Mei 1969, Parti Perikatan disahkan memenangi PRU 1969 dan membentuk kerajaan. Namun sekalipun ia dimenangi oleh Parti Perikatan, ia disifatkan sebagai kemenangan tipis kepada parti memerintah kerana banyak kerusi di kawasan banda-bandar utama, terutamanya Kuala Lumpur telah berjaya dimenangi oleh Democratic Action Party (DAP) dan Gerakan yang ahlinya terdiri dari kaum Cina yang menetap di sekitar Kuala Lumpur dan bandar-bandar utama seluruh negara yang lain.

Bermula pada pagi 11 Mei 1969, satu sambutan kemenangan oleh DAP dan Gerakan diadakan bagi menzahirkan kegembiraan mereka menawan kerusi-kerusi DUN Kuala Lumpur yang asalnya dimiliki BN. Sambutan juga melibatkan perarakan di sekeliling bandar KL yang turut melalui Balai Polis Jalan Traverse. Di situ kumpulan Cina berkenaan mencaci maki dan menghina polis, malah ada yang kelihatan membuka seluar dengan tujuan menghina anggota polis dan kerajaan pada masa itu.

Kumpulan perarakan tersebut kemudiannya sampai ke kawasan Kg. Baru dan melalui jalan di hadapan rumah Menteri Besar Selangor ketika itu iaitu Dato’ Seri Harun Idris, yang juga ketua pemuda UMNO Malaysia pada masa yang sama. Diceritakan bahawa semasa di Kg. Baru, gambar Sultan Ismail Nasiruddin Shah selaku SPBYDPA ketika itu dipijak dan dilanyak di hadapan Kg. Baru. Selain bertujuan menghina orang Melayu dan institusi Raja-Raja Melayu, dipercayai perbuatan tersebut adalah bertujuan untuk memprovokasi, mengajak orang Melayu Kg. Baru untuk keluar.

Tiada apa yang berlaku sehinggalah perarakan tamat pada malamnya dengan tenang dan tenteram sekalipun ada tindakan provokasi semasa perarakan tersebut.

Namun ia tidak tamat di situ. Pada tengah malam 12 Mei, 1969, rupanya di sebalik ketenangan tersebut, kemarahan Melayu semakin meluap-luap dibakar peristiwa siangnya. Melayu dari Kg. Baru rupanya sedang mempersiapkan diri, bagi menyahut cabaran Cina yang dikatakan menghina orang Melayu semasa perarakan tersebut.

Kumpulan Melayu dari Kg. Baru tersebut bergerak keluar ke Jalan Raja Abdullah ke persimpangan Jalan Campbell.

Di persimpangan tersebut orang Melayu menahan semua kereta dan lori yang dipandu oleh Cina. Pemandu dipaksa turun, dipukul dan dibunuh di situ. Pertempuran seumpanya merebak ke Bandar Tun Razak, membawa ke Jalan Cochcrane dan Jalan Pudu.

Dalam masa yang sama, kumpulan Cina membina kekuatan, bergerak dari Jalan Ampang menuju ke Kg. Baru. Dalam perjalanan, kediaman orang Melayu dibakar, malah ramai Melayu mati terbakar bersama kediaman dan harta benda mereka. Ada Melayu yang dipukul sehingga mati di kawasan yang sama.

Haji Muhamad menceritakan bahawa salah seorang abang saudaranya bernama Razak turut menjadi mangsa. Lambrettanya ditahan di Jalan Kg. Pandan dan dipukul hingga mati di situ.

Sehingga lewat 12 tengah malam, separuh Kg. Baru dibakar oleh Cina. Orang Melayu ada yang telah selamat keluar dan ramai juga yang selamat kebanyakannya berlindung di rumah Menteri Besar Selangor. Dalam masa yang sama, kedai-kedai dan rumah Cina di Jalan Campbell dan Jalan Raja Abdullah pula habis dibakar oleh orang Melayu dan ramai orang yang tidak sempat melarikan diri turut dipukul dan dibunuh di kawasan tersebut.

Kuala Lumpur berdarah dan berada dalam kacau bilau, dengan ramai dari kalangan Melayu dan Cina terbunuh, tiada apa yang dapat keluar atau masuk ke dalam Kuala Lumpur. Tiada pertempuran besar-besaran antara Melayu dan Cina, namun kebanyakan mangsa yang mati adalah akibat terperangkap dan dipukul oleh kumpulan-kumpulan berasingan, diserang hendap dan dipukul curi sama ada oleh kumpulan Melayu atau Cina.

Pada 13 Mei 1969, 2 petang darurat diisytiharkan setelah keadaan semakin meruncing. Parlimen digantung dan MAGERAN (Majlis Gerakan Negara) yang dipengerusikan oleh Tun Razak dengan naib pengerusi Tun dr Ismail ditubuhkan.

Luka negara akibat Tragedi 13 Mei dirawat sejak dari itu.

Haji Muhamad kemudiannya menceritakan pengalamannya sendiri semasa berada di kampus Kolej Islam Malaya sepanjang peristiwa berdarah tersebut.

Beliau berkata bahawa semua pelajar tidak dibenarkan keluar, dan jalan di bahagian hadapan Kolej Islam sibuk dengan kenderaan polis dan tentera lalu lalang.

Pelajar-pelajar menghadapi kekurangan bekalan makanan selama hingga tiga hari kerana bekalan makanan tidak dapat masuk ke dalam kolej. Berbekalkan baki biskut dan ikan bilis dari Dewan Makan, mereka mengalas perut sehingga bantuan datang hanya selepas tiga hari tragedi tersebut berlaku.

Beliau juga menceritakan bagaiamana ada Melayu yang tidak dikenali merapati pagar kolej dan menghulurkan hingga hampir 20 bilah parang untuk tujuan keselamatan jika keadaan menajdi buruk. Orang Cina ketika itu memiliki kelebihan kerana ramai dari kalangan mereka memiliki laras senapang sendiri.

Pada masa yang sama, ada terdapat lebih dari 10 keluarga Melayu dari Pantai Dalam datang berlindung dan menumpang di Asrama Puteri Kolej Islam. Beliau menceritakan bagaimana ada seorang bayi yang baru berumur 16 hari turut datang berlindung di Kolej Islam. Suara bayi tersebut hanya dapat didengari setelah datang ke Kolej Islam kerana tangisannya tidak pernah didengari sejak dari lahir malah dipercayai bisu oleh kedua ibu bapanya.

Keluarga-keluarga Cina di sekitar Seksyen 17 semuanya mengosongkan rumah masing-masing kerana risau dengan kumpulan pelajar-pelajar Melayu di Kolej Islam Malaya.

Pada 15 Mei 1969, semua pelajar diarahkan pulang ke kampung halaman dan dibawa keluar dengan iringan tentera sambal menaiki trak askar ke stesen bas. Proses membersihkan dan pemulihan Kuala Lumpur bermula selepas itu.

Demikianlah pengkisahan tentang Tragedi 13 Mei 1969 seperti yang diceritakan kepada penulis.

Tragedi 13 Mei 1969 adalah satu sejarah taboo yang sangat kita takut untuk bicarakan apatah lagi dikenang-kenang. Kronologi dan rentetan peristiwa yang bermula beberapa hari sebelum itu membawa pada rusuhan kaum 48 tahun yang lalu.

Tetapi mahu atau tidak, ia tetap satu kisah lampau dalam lipatan sejarah negara. Ia satu sejarah dan pengajaran kepada kita semua. Sejarah selain mendidik kita mengenai masa lampau, ia juga sebenarnya mengajar kita bagaimana membentuk acuan yang demi kesinambungan masa hadapan.

Sejarah mengajar tentang kegemilangan masa lampau, tetapi ia juga memiliki kesedihan dan parut-parut akibat luka semalam.

Padanya, kita belajar untuk menghadapi masa akan datang. Jika baik sejarah lampaunya, jadikan ia lebih baik dalam kehidupan mendatang. Jika buruk sejarah lampaunya, perbetulkan supaya kesilapan lampau tidak akan berulang.

Baik atau buruk sesuatu sejarah itu ia memiliki kepentingannya sendiri. Ia bergantung kepada bagaimana kita mengakui ia pernah berlaku dan memastikan ia kekal sebagai suatu bentuk pengajaran,sama ada sebagai sempadan atau bentuk tauladan.

Firman Allah; “Maka kisahkanlah kisah-kisah agar mereka berfikir.” (Al-A’raf : 176)

Sejarah yang dilupakan, dan pelajaran yang tidak diambil iktibar, tidak mustahil ia akan berulang.

Ingat dan belajarlah bahawa pada hari ini, 48 tahun lalu, sejarah hitam pernah berlaku.

Salam 13 Mei, Malaysia.


Shah Jahan: Pembina Taj Mahal

Taj Mahal, salah satu binaan paling masyhur di India yang terletak di Agra, merupakan binaan yang ditaja oleh Maharaja Mughal, Shahabuddin Muhammad Shah Jahan atau lebih dikenali sebagai Shah Jahan. Binaan yang menempatkan makam permaisuri kesayangan beliau, Mumtaz Mahal, memiliki kemasyhuran yang sangat tinggi sehingga ia lazim lebih menonjol berbanding nama pembinanya.Walaupun Shah Jahan sering dikaitkan dengan Taj Mahal, pada hakikatnya beliau juga meraih pencapaian lain yang layak untuk dicatatkan oleh tinta sejarah. Apapun, beliaulah lelaki yang dianggap oleh sebahagian sejarahwan sebagai salah seorang maharaja Mughal yang paling berkuasa.

JAMUAN MAHARAJABaru-baru ini, kita meraih gambaran tentang hidangan-hidangan mewah yang terdapat di dalam mahligai Shah Jahan. Sebagaimana yang anda bakal telusuri dalam artikel ini, empayar Mughal secara relatifnya bersifat stabil jika ditidak disertakan dengan pertelingkahan dalam-istana, dan Shah Jahan sendiri merupakan seorang maharaja yang terkenal kerana gemar menghiburkan pembesar-pembesar yang datang berziarah pada zaman pemerintahannya.Manuskrip Parsi yang berilustrasi lagi penuh berhias yang berjudul Nuskha-e-Shahjahani telah lama tersimpan dalam koleksi Perpustakaan British. Kemudian, muncul seorang sejarahwan pemakanan yang bernama Salma Yusuf Husain menterjemahkan manuskrip yang merincikan jenis-jenis hidangan yang disajikan daripada dapur diraja maharaja Mughal ini. Hasilnya, lahirnya buku ‘Jamuan Mughal’ yang mengetengahkan sudut pandang dan gambaran yang mendalam tidak hanya kepada pemakanan diraja Mughal, malah juga gaya hidup dan perwatakan Shah Jahan.

Salma Yusuf Husain berkata, “Shah Jahan bukanlah seorang pahlawan. Beliau tidak pernah (masyhur) sebagai seorang tentera. Beliau gemar makan.” Minatnya terhadap makanan dan barangan indah tergambar jelas pada resepi hidangan diraja seperti naan berisi-kurma, sup manga dan asam jawa serta daging-daging dan bahkan beras bersalut perak! Salma Yusuf menerangkan faktor di sebalik pemilihan yang agak aneh ini:“Hakim (tabib diraja) adalah individu yang mengaturkan menu pemakanan, cuba memastikan untuk menghidangkan juadah yang memiliki khasiat untuk kesihatan. Misalnya, setiap butir beras untuk pulao diselaputi dengan warq perak, yang membantu penghadaman dan bertindak sebagai afrodisiak.”Kelihatan seperti Shah Jahan memang benar-benar memanfaatkan harta kekayaan dan kedudukannya. Namun begitu, bagaimana pula dengan sejarah asal-usul beliau?KELUARGA SHAH JAHANShah Jahan dilahirkan sebagai Putera Khurram pada tanggal 5 Januari 1592 di kota Lahore (Pakistan moden). Ayahandanya bernama Jahangir, maharaja Mughal yang ke-4 sementara ibundanya pula adalah puteri dari kerajaan Hindu-Rajput yang bernama Taj Bibi Bilqis Makani.

Semasa kecil, Shah Jahan dianggap sebagai cucu kesayangan datuknya, Maharaja Akbar yang secara peribadi bertanggungjawba memberikan pendidikan kepada putera muda itu. Menjelang kemangkatan Akbar, berlaku pertelagahan yang dahsyat rentetan berebutkan hak pewarisan takhta dalam kalangan puteranya di mana Jahangir tampil menonjol dan memenangi pertelagahan itu. Tidak lama selepas menaiki takhta, Jahangir berhadapan dengan pemberontakan putera sulungnya, Putera Khusrau. Setelah pemberontakan tersebut ditundukkan, Putera Khusrau dibutakan dan dipenjarakan di kubu Agra.Walaupun Shah Jahan sendiri merupakan salah seorang putera kesayangan ayahandanya, hubungan rapat di antara anak-beranak itu mula terjejas semasa tahun-tahun terakhir Jahangir. Hal ini berlaku kerana sekali lagi wujud pertelingkahan dalaman yang dicetuskan oleh Nur Jahan, isteri Jahangir yang berasal dari Afghan. Nur Jahan menyimpan hasrat mahu menabalkan menantunya, Putera Shahryar (putera bongsu Jahangir) sebagai pewaris takhta Mughal.Disebabkan berasa khuatir dirinya akan dikesampingkan, maka Shah Jahan pun mencabar perebutan kuasa pada tahun 1622 dengan melancarkan pemberontakan terhadap ayahandanya. Jahangir terpaksa mengambil masa selama 4 tahun untuk menundukkan anaknya itu sehingga Shah Jahan pada akhirnya menyerah tanpa syarat pada tahun 1626M. Mujur buat Shah Jahan, beliau tidak dihukum buta dan penjara seperti yang pernah dikenakan ke atas abangnya, putera Khusrau. Tambahan lagi, Jahangir pula mangkat setahun kemudian sekaligus membenarkan Shah Jahan mewarisi kedudukan takhta ayahandanya itu secara absah.

PERSETERUAN BEREBUTKAN TAKHTA MUGHALSama seperti apa yang pernah dilalui oleh ayahandanya, Shah Jahan turut berhadapan dengan penuntut-penuntut takhta dari kalangan adik-beradiknya. Salah seorang mangsa terawal Shah Jahan dalam rangka mempertahankan haknya itu adalah saudara tirinya, Putera Khusrau yang dihukum mati pada tahun 1622, jauh sebelum pergelutan merebut pewarisan takhta ini bermula.Putera Shahryar yang menerima sokongan daripada Nur Jahan sempat merampas takhta Mughal. Namun, Asaf yang merupakan bapa kepada Mumtaz Mahal dan saudara kepada Nur Jahan menginginkan hal yang sebaliknya – beliau mahu supaya Shah Jahan yang menjadi maharaja. Oleh kerana itu, beliau pun memberkas Putera Shahryar dan menaikkan anak sulung Putera Khusrau, iaitu Dawar sebagai maharaja boneka untuk menjamin keselamatan takhta Mughal agar kelak dapat diserahkan kepada Shah Jahan ketika tiba waktunya. Susulan daripada kejadian ini, hampir kesemua seteru politiknya, termasuklah Dawar dan Putera Shahryar dihukum mati setelah Shah Jahan ditabalkan sebagai Maharaja Mughal pada tahun 1628M.

KEMPEN KETENTERAANShah Jahan merupakan seorang pemimpin tentera yang sangat berkebolehan. Selepas menaiki takhta Mughal, beliau memulakan kempen perluasan kuasa ke segenap penjuru. Dalam dekad pertama pemerintahannya sahaja, Shah Jahan berjaya menakluk kerajaan-kerajaan Rajput di Baglana dan Bundelkhand di barat, kerajaan-kerajaan Bijapur dan Golconda di selatan (Tanah Tinggi Deccan), serta kerajaan-kerajaan kecil di Kashmir dan Himalaya.Berikutan kejayaan-kejayaan yang dicapainya ini, Shah Jahan mengambil keputusan untuk melancarkan kempen ketenteraan memerangi Uzbek di Balkh, Asia Tengah serta Safavid dari Parsi. Walau bagaimanapun, kempen-kempen ini berakhir dengan kegagalan.

PENCAPAIAN SENI BINA DAN PENGAKHIRAN PEMERINTAHAN SHAH JAHANMungkin, pencapaian yang jauh lebih penting dan signifikan berbanding penaklukan-ketenteraan yang dilakukan oleh Shah Jahan adalah legasi seni bina yang beliau tinggalkan. Seperti datuknya Akbar, Shah Jahan turut memiliki minat yang mendalam terhadap seni bina. Pencapaian seni bina Shah Jahan yang paling ulung tidak lain dan tidak bukan adalah Taj Mahal – yang dibina di antara tahun 1632 hingga 1653M.Selain itu, Shah Jahan juga bertanggungjawab memperindahkan lagi Kubu Merah Agra dan sejumlah binaan masjid termasuklah Masjid Jama, Masjid Wazir Khan dan Masjid Moti.

Menjelang tahun 1658, Shah Jahan jatuh gering yang bukan calang-calang tenatnya. Menyedari ajal yang bakal mengunjungi ayahanda mereka, keempat-empat putera Shah Jahan pun mula bertelagah berebutkan takhta Mughal. Walaupun Shah Jahan sendiri lebih cenderung untuk memilih Dara Shikoh, namun puteranya yang bernama Aurangzeb ternyata mengungguli perebutan tersebut.Walaupun Shah Jahan berupaya sembuh daripada kegeringan itu, beliau ditangkap oleh Aurangzeb dan si putera itu mengisytiharkan bahawa ayahandanya telah terlalu uzur untuk memerintah empayar lantas Shah Jahan dikurung di Kubu Merah Agra. Shah Jahan mangkat pada tahun 1666M.

DIOLAH DAN DITERJEMAHKAN DARI: Wu Mingren. (8 Ogos 2019). Shah Jahan: Mughal Emperor, Creator of the Taj Mahal, Champion of Fine Cuisine. Ancient Origins.https://www.ancient-origins.net/history-famous-people/shah-jahan-creator-taj-mahal-and-one-most-powerful-mughal-emperors-006285


Hamka Sang Pujangga : Sudah Jatuh Ditimpa Tangga

Buat rakyat di Nusantara, bohong kalau anda tidak mengenali sosok yang bernama Hamka atau nama penuhnya ialah Haji Abdul Malik bin Karim bin Amrullah kelahiran Kampung Molek, Maninjau, Sumatera Barat, Indonesia. Hamka yang merupakan seorang legendaris tersohor Nusantara bahkan juga dunia ialah penggerak dakwah terpenting dalam menegakkan panji Islam. Gelaran ‘Doktor’ di hadapan nama beliau (yang diberikan oleh Universiti al-Azhar dan Universiti Kebangsaan Malaysia) adalah bukti kukuh bahawa Hamka merupakan seorang ulama yang banyak berjasa dalam perkembangan dan penyebaran Islam. Panggilan ‘Buya’ pula diambil daripada perkataan Bahasa Arab yang memberi erti ‘Abi’ atau ‘Abuya’ iaitu seseorang yang amat dihormati.

Di samping bergiat aktif dalam bidang politik dan falsafah serta ketua dalam Majlis Ulama Indonesia (MUI), Buya Hamka juga sangat terkenal dalam bidang penulisannya. Beliau ialah seorang yang sangat berdikari hinggakan segala kemahiran sastera dan menulisnya yang agung itu dipelajarinya sendiri melalui penyelidikan karya para ulama dari Timur Tengah seperti Zaki Mubarak dan Hussain Haikal. Hamka banyak menghasilkan karya dalam penulisan novel dan cerpen dan telah mendidik masyarakat tentang ajaran Islam sekaligus menonjolkan kenyataan dalam kehidupan yang indah khabar dari rupa. Kenyataan yang pahit dalam kehidupan tapi harus ditelan dan dihadam.

Selain Di Bawah Lindungan Ka’bah dan Tenggelamnya Kapal Van Der Wijck, antara novel roman beliau yang membuatkan hati para pembaca tersentuh adalah karyanya berjudul Teroesir (Terusir).

Novel ini mengisahkan tentang seorang wanita bernama Mariah yang teraniaya dek kerana fitnah yang dilontarkan oleh pihak keluarga suaminya, Azhar. Sungguh malang itu tidak berbau, nasib Mariah diibaratkan seperti sudah jatuh ditimpa tangga apabila suaminya bertindak membabi buta tanpa ada sebarang usul periksa dengan mengusir Mariah keluar dari rumah mereka. Lantas, berlaku perpisahan antara Mariah, Azhar dan anak mereka yang diberi nama Sofyan.

Sejak hari itu, bermulalah episod lembaran hitam dalam buku kehidupan Mariah. Dia keluar dengan tidak membawa apa-apa. Sudah hidup sebatang kara, tempat berteduh pun tiada. Menumpang kasih sayang di rumah pak cik (sebenarnya sahabat karib arwah bapanya) pun sampai dihalau dan dicemuh dan diusir (dihalau) oleh isteri lelaki tersebut. Sudahlah yatim piatu, sanak saudara kandung juga tak kelihatan batang hidungnya. Mariah hanya bergantung nasib kepada Yang Maha Kuasa.

Sehingga satu hari kelihatan sedikit sinar harapan dalam kehidupan Mariah apabila dia diterima bekerja sebagai pembantu di salah sebuah rumah milik orang Belanda. Di sana, dia ditanggungjawabkan untuk menjada anak-anak dan kebersihan rumah. Saban hari Mariah makan hati berulamkan jantung kerana tatkala dia menjaga anak-anak majikannya, pasti Mariah teringat akan anaknya Sofyan yang ditinggalkannya masih setahun jagung usianya. Disangkakan panas hingga ke petang, rupanya panas di tengah hari.

Sewaktu bekerja di situ, Mariah berkenal-kenalan dengan seorang laki-laki bernama Yasin yang turut sama bekerja dengannya di rumah orang Belanda tersebut. Yasin yang pada awalnya seperti bertanggungjawab, rupa-rupanya dia sama saja seperti laki-laki hidung belang di luar sana. Setelah tempoh bekerja mereka tamat, Yasin meluahkan hasrat untuk menjadikan Mariah sebagai ratu hatinya. Tetapi sayang, segala harta milik Mariah dikikis dan dia ditinggalkan begitu saja.

Mariah buntu. Dia tidak mampu untuk memikirkan jalan penyelesaian yang baik buat dirinya. Mariah tidak sanggup menghentikan nadi di tangannya sendiri kerana dia tahu bahawa ‘ada’ yang lebih berhak untuk mematikan dirinya. Akhirnya, Mariah memilih jalan prostitusi (pelacuran) demi memenuhi keperluan kehidupannya. Mariah jatuh ke kancah pelacuran kerana situasi kehidupannya yang mendesak.

Sungguh, Buya Hamka sememangya seorang yang sangat teliti dan halus seni tulisannya. Gaya penceritaan Teroesir  sarat dengan falsafah dan nasihat serta penuh dengan kritikan sosial kepada masyarakat, lebih-lebih lagi berkenaan isu pelacuran yang semakin bermaharajalela. Di samping penyusunan karakter yang baik dan sangat jelas, gaya bahasa yang digunakan cukup mudah dan ringan untuk difahami. Antara bahagian yang saya suka dalam novel ini adalah :

“Sungguh, sahabatku. Barang sesuatu apabila berada dalam tangan, kecacatannya yang tampak. Setelah ia lepas dari tangan, barulah kita akan ingat baiknya.”

“Zaman muda adalah zaman beruntung sebab orang muda belum tahu bagaimana sukarnya penghidupan yang akan ditempuh. Dan memang mereka belum perlu tahu hal itu kerana kalau segera mereka ketahui, tentu pada waktu mudanya dia telah menjadi tukang perenung. Dan kalau pada zaman muda telah bermenung, bagaimana kelak menunggunya di zaman tua?”

Pada akhir penceritaannya, Mariah ditakdirkan mati dalam pangkuan Sofyan, anak kandungnya sendiri. Lantas, bermaharajalah rasa serba salah dalam diri Azhar yang pada awalnya dia telah percaya bulat-bulat fitnah yang dilemparkan atas Mariah lantaran hasad dengki lalu menyebabkan dia bertindak melulu dengan mengusir Mariah keluar dari rumah.

Antara pengajaran yang dapat saya kongsikan daripada novel ini adalah memang benar sebenarnya fitnah itu lebih kejam daripada membunuh. Allah SWT telah memberikan peringatan tentang perkara ini dalam kitab suci al-Quran sendiri. Seterusnya, dalam dunia ini sebenarnya bukanlah semua insan yang mengambil keputusan untuk menjadi jahat lantas melakukannya dengan terpaksa. Justeru, disebabkan faktor kesempitan hidup dan depresilah yang terkadang menjadi pemangkin utama kepada keadaan ini.

Sebagai seorang lelaki, nilai dan pengajaran ini yang ingin sekali saya kongsikan. Lelaki memang diciptakan dengan kekuatan dan kegagahan yang melebihi kaum wanita. Tetapi, kelebihan itu seharusnya disalurkan ke jalan yang sewajarnya iaitu menjadi pelindung kepada mereka, memberikan nafkah secukupnya dan berlaku adil. Melalui novel ini, Buya Hamka secara tidak langsung menyindir sikap segelintir kaum lelaki yang sewenang-wenangnya sahaja menuding jari menyalahkan kaum wanita yang terjerumus dalam kancah pelacuran. Andai saja mereka memang benar salah, mengapa ramai saja lelaki hidung belang yang tunduk kepada hawa nafsu mereka? Sungguh ironi!

Akhirnya, nilai terpenting yang masyarakat harus tahu apabila membaca novel ini adalah dalam hidup sebenarnya bukanlah permulaan hidup itu yang utama. Tetapi, yang terpenting adalah usaha dan langkah atau pilihan kita untuk memilih pengakhiran kehidupan kita sendiri. Justeru, permohonan doa dan tawakal yang sepenuhnya haruslah dipanjatkan kepada-Nya semata-mata dan tidak hanya menyalahkan takdir kerana Allah SWT telah berfirman yang maksdunya, “Sesungguhnya Allah SWT idak akan mengubah nasib sesuatu kaum melainkan mereka sendiri yang mengubah apa-apa yang ada pada diri mereka.”

sangat merekomendasikan novel ini kepada semua terutamanya rakyat Malaysia yang mutakhir ini semakin kerap menjatuhkan hukuman kepada seseorang yang sebenarnya belum dibicarakan pun lagi. Lebih parah lagi apabila terus-menerus dalam melemparkan tohmahan dan stigma negatif terhadap seseorang yang tidak terbuktikan salah mereka. Ramlee Awang Murshid pernah berkata,

“Biar tersalah ampun tetapi jangan sampai tersalah hukum.”

Rujukan :


Datuk Paul Kiong – Menundukkan K0munis Tanpa Pertumpahan D4rah

Jikalau kita berasa terpegun apabila melihat filem-filem Hollywood yang memaparkan kehebatan pegawai keselamatan mereka dalam memberkas penjenayah secara hidup-hidup, kita juga harus berasa bangga dengan kisah seorang pegawai polis kita pada suatu masa dahulu yang mampu memberkas pengkhianat negara yakni pember0ntak-pember0ntak Parti K0munis Malaya secara hidup-hidup.

Beliau punya pengorbanan sepanjang bertugas ini kalau hendak ditiru, tidak semua orang sanggup dan tidak semua orang mahu melakukannya. Namun itulah hakikatnya, untuk menjadi seorang pejuang, pengorbanan harus diketepikan dan perjuangan harus menjadi keutamaan.

Kerjaya Kepolisan Datuk Paul Kiong

Datuk Superintenden (B) Paul Kiong, menyertai pasukan Polis Diraja Malaysia pada sekitar tahun 1967, yakni pada era pasca konfrontasi Malaysia-Indonesia. Seusainya tamat latihannya untuk menjadi pegawai polis, beliau ditugaskan untuk berkhidmat bersama Cawangan Khas Polis di selatan tanah air, Johor.

Di sana, beliau ditugaskan untuk memerhatikan gerak geri p3mb3r0ntak komunis selain bertugas untuk menghalang sebarang bantuan bekalan logistik terhadap daripada sampai ke tangan mereka.

Sedekad kemudian pada sekitar tahun 1975, beliau dinaikkan pangkat sebagai Inspektor sebelum dipindahkan ke negeri Perak. Di Perak, beliau ditugaskan untuk mendapatkan seberapa banyak maklumat yang boleh berkenaan pergerakan p3mb3ront4k k0mun1s. Oleh itu, beliau telah menyamar sebagai seorang individu yang boleh dipercayai untuk memberi bantuan kepada pihak k0mun1s.

Sepanjang penyamarannya, Inspektor Paul Kiong berjaya menyekat bantuan bekalan logistik terhadap p3mb3ront4k k0mun1s dengan memberkas individu-individu yang menjadi tulang belakang kepada pergerakan k0mun1s. Hasil daripada pemberkasan tersebut, pergerakan k0mun1s semakin lemah dan longlai akibat daripada kekurangan bekalan logistik yang kemudian menjurus kepada moral mereka berkurang.

Pada tahun 1981, diceritakan bahawa Inspektor Paula Kiong pada ketika itu berjaya memujuk dan mempengaruhi 12 orang anggota p3mb3ront4k komunis untuk berpihak dengan beliau bagi mengesan dan memberkas p3mb3ront4k-p3mb3ront4k lain. Tindakan beliau itu boleh dianggap sebagai sebuah tindakan yang berani m4ti kerana 12 orang individu tersebut belum tentu berpihak kepada beliau secara sepenuhnya.

Akan tetapi, keberanian dan keyakinan yang diletakkannya itu telah membuahkan hasil yang lumayan. Beliau berjaya mengesan seterusnya memberkas p3mb3ront4k-p3mb3ront4k lain dengan bantuan 12 orang anggota pemberontak tadi.

Tidak terhenti di situ, beliau kemudian sekali lagi berjaya mengesan tindak tanduk dan pergerakan k0mun1s tetapi kali ini di Ulu Kinta, Perak pula. Dengan bantuan p3mb3ront4k-p3mb3ront4k yang sudah berpaling tadah dan berpihak dengan pasukan polis hasil daripada kehebatannya memujuk dan mempengaruhi mereka, beliau berjaya memberkas pasukan pemberontak komunis di Ulu Kinta itu.

Berdasarkan statistik, beliau telah berjaya memberkas 43 orang anggota k0mun1s tanpa berlakunya sebarang pertumpahan darah. Hal ini kerana, beliau lebih menggemari untuk menggunakan s3rang4n dalam bentuk psikologi berbanding serangan menggunakan senjata api kerana baginya, hal itu lebih berkesan dalam usaha m3m3rang1 musuh.

Tambahan lagi, pada pendapat beliau, musuh yang dibawa pulang tidak berny4wa adalah tidak berguna lagi untuk m3m3rang1 dan memberkas lebih ramai musuh dan pengkhianat negara yang masih berlegar di seluruh pelusuk tanah air.

Memasuki tahun 1990, Inspektor Paul Kiong pun dipindahkan ke Cawangan Khas Polis di ibu negara yakni Ibu Pejabat Polis Bukit Aman serta dinaikkan pangkatnya ke Deputi Suprintenden. Selepas itu, beliau terus berkhidmat bersama pasukan Polis Diraja Malaysia sebelum bersara pada tanggal 1 Februari 1998 dengan pangkat terakhirnya Superintenden.

Beliau dikatakan telah terus berkawan dan berhubung dengan individu-individu yang telah berpaling tadah daripada ideologi kumpulan pengganas k0mun1s dan membantunya mengesan serta memberkas p3mb3rontak-p3mb3rontak lain. Tindakan beliau ini mungkin boleh kita kaitkan dengan sikap memberi peluang yang kedua kepada insan yang pernah berbuat kesalahan supaya berubah setelah diberi peluang.

Datuk Paul Kiong, Perjuangannya Yang Tiada Noktah

Datuk Paul Kiong pernah menegaskan bahawa ketua Parti K0mun1s Malaya, Chin Peng tidak perlu kembali ke negara ini kerana dia bukanlah rakyat negara ini sebaliknya pengkhianat yang bertanggungjawab atas k3mat1an ribuan rakyat di negara ini.

Tambahnya lagi, Chin Peng hanya lahir di sini dan tidak pernah memohon untuk menjadi rakyat negara ini seperti yang sepatutnya dilakukan Chin Peng pasca era kemerdekaan. Hal ini menunjukkan bahawa beliau masih lantang berjuang demi kedaulatan negara hatta selepas bersara.

Di atas jasa dan curah bakti Datuk Paul Kiong terhadap negara dalam perjuangannya menentang pemberontak Parti K0mun1s Malaya, beliau telah dikurniakan anugerah tertinggi keberanian negara iaitu pingat Seri Pahlawan Gagah Perkasa (S.P.) oleh Duli Yang Maha Mulia Yang di-Pertuan Agong.

Beliau merupakan salah seorang daripada kurang 30 orang penerima anugerah tertinggi negara itu. Datuk Paul Kiong sememangnya layak menerima anugerah tersebut di atas kebijaksanaannya dalam mempertahankan serta mempelihara keselamatan dan kedaulatan negara. Beliau yang kini berusia 75 tahun sedang menikmati sisa baki hidupnya selepas bersara daripada pasukan polis dengan menetap bersama anaknya di Kelana Jaya, Selangor.

Oleh itu, harapan adalah saya agar jasa beliau terhadap negara kita ini akan terus diingati dan tidak ditenggelami arus pemodenan. Generasi kini dan generasi akan datang seharusnya mengingati dan berasa bangga dengan jasa-jasa para pejuang negara kita kerana tanpa mereka ini, kita tidak akan dapat hidup dengan aman dan makmur.

Tugas kita sekarang adalah untuk memastikan tiada lagi anasir buruk dari luar yang mampu menggugat kemakmuran yang telah kita kecapi ini seterusnya pengorbanan para pejuang terdahulu dan kini dapat dipelihara. Insyallah.

RUJUKAN :